text:
Na o Nyamišitšwe ke Modimo?
“KE KA BAKA LA’NG SE SE DIRAGALELA NNA? Ke ka baka la’ng Modimo a dumeletše gore ke diragalelwe ke se?” Tšeo ke dipotšišo tše di bego di tshwenya Sidnei wa nywaga e 24 yo a tšwago Brazil. Ka morago ga gore a be kotsing ge a be a le papading ya go thelela meetseng, o ile a dulela sa ruri setulong sa digole.
Go tlaišega ka baka la kotsi, bolwetši, go hwelwa ke moratiwa, kotsi ya tlhago goba ntwa di ka fo dira gore batho ba ikwe ba nyamišitšwe ke Modimo. Ye ga se taba e mpsha. Mopatriareka Jobo wa bogologolo o ile a welwa ke masetlapelo a latelana. Ka phošo o ile a bea Modimo molato, a re: “Ke llela gore o nthuše, eupša ga o nkarabe; ke eme, gore o nkele hloko. O iphetotše yo sehlogo go nna; o mpontšha bonaba ka matla a feletšego a seatla sa gago.”—Jobo 30:20, 21.
Jobo o be a sa tsebe gore mathata a gagwe a tšwa kae le gore a be a mo wela ka lebaka lefe goba a sa tsebe lebaka la gore mathata ao a dumelelwe. Se se thabišago ke gore Beibele e re sedimoša ka lebaka leo ka lona ditiragalo tše bjalo di diregago gotee le mabapi le kamoo re ka swaraganago le tšona.
NA MODIMO O BE A RERILE GORE BATHO BA TLAIŠEGE?
Beibele ge e re botša ka Modimo e re: “Mediro ya gagwe e phethagetše, gobane ditsela tša gagwe ka moka ke tša toka. Ke Modimo yo a botegago, yoo go yena go se nago go hloka toka.” (Doiteronomio 32:4) Ka ge go le bjalo, na go a dumelelana goba go a kwagala gore Modimo yo a “botegago, yoo go yena go se nago go hloka toka” o be a ka rerela batho gore ba tlaišege goba gore o be a ka diriša masetlapelo go ba otla goba go ba dira gore e be ba sekilego?
Ka mo go fapanego, Beibele e re botša gore: “A go se be le yo a rego ge a le molekong a re: ‘Ke lekwa ke Modimo.’ Gobane Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Ge e le gabotse, ka Beibeleng re ithuta gore Modimo o dirile batho ba phethagetše mathomong. O ile a nea batho ba pele e lego Adama le Efa legae le lebotse, dinyakwa ka moka tša bophelo le mošomo o nago le morero gore ba o dire. Modimo o ile a ba botša gore: “Tswalang le ate le tlale lefase le be le le fenye.” Ruri Adama le Efa ba be ba se na lebaka la gore ba nyamišwe ke Modimo.—Genesi 1:28.
Eupša lehono, re phela maemong ao a sa phethagalago. Ge e le gabotse, go theoša le histori, masetlapelo a batho e bile a šoro. Tlhaloso ye e a kwagala ge e re: “Tlholo yohle e tšwela pele e tsetsela gotee gomme e ekwa bohloko gotee go fihla bjale.” (Baroma 8:22) Go diregile’ng?
KE KA BAKA LA ENG GO NA LE TLAIŠEGO?
E le gore re kwešiše lebaka leo ka lona go nago le tlaišego, re swanetše go boela morago nakong yeo tlaišego e thomilego ka yona. Ka ge Adama le Efa ba be ba tutueditšwe ke morongwa wa lerabele, yo ka morago a ilego a bitšwa Sathane Diabolo, ba ile ba gana ditekanyetšo tša Modimo tša se se lokilego le se se fošagetšego ka ge di bontšhwa ka taelo yeo a ba neilego yona ya gore ba gane go ja dienywa tša “sehlare sa go tseba botse le bobe.” Diabolo o ile a botša Efa gore ba be ba ka se hwe ge ba be ba ka se kwe Modimo, ka go re’alo a latofatša Modimo ka gore o na le maaka. Le gona Sathane o ile a latofatša Modimo ka gore o tima balata ba gagwe tshwanelo ya go ikgethela botse le bobe. (Genesi 2:17; 3:1-6) Sathane o be a bolela gore batho ba tla phela gakaone ge ba sa bušwe ke Modimo. Tše ka moka di ile tša tsoša kgang e bohlokwa kudu e rego, Na Modimo o be a swanetše go buša?
Diabolo o ile a tsoša kgang e nngwe gape. O ile a latofatša batho ka gore ba hlankela Modimo ka mabaka a boithati. Diabolo o ile a botša Modimo ka Jobo yo a botegago, a re: “Na ga se wena o mo ageleditšego ka legora, yena le bohle ba ntlo ya gagwe gotee le se sengwe le se sengwe seo a nago le sona go mo dikologa? . . . Eupša, hle otlolla seatla sa gago o kgwathe selo se sengwe le se sengwe se a nago le sona gomme o bone ge e ba a ka se go roge mahlong.” (Jobo 1:10, 11) Le ge Sathane a be a bolela ka Jobo, o be a era gore batho ka moka ba hlankela Modimo ka mabaka a boithati.
KAMOO MODIMO A RAROLLAGO DIKGANG KA GONA
Tsela e kaone kudu ya go rarollela dikgang tše sa ruri e be e tla ba efe? Modimo, yo a lego bohlale ka mo go feletšego, o be a na le tharollo e kaone kudu—yeo e sa re tlogelego re nyamile. (Baroma 11:33) O ile a dira phetho ya go dumelela batho gore ba ipuše ka nako e itšego gomme a tlogelela gore ditlamorago tša yona di bontšhe gore ke pušo ya mang yeo e phagamego.
Maemo a lehono a hlobaetšago lefaseng ke bohlatse bjo bo lego molaleng bja gore pušo ya motho e paletšwe ka mo go feletšego. Ga se feela gore mebušo ya lefase e paletšwe ke go tliša khutšo, tšhireletšego le lethabo, eupša e nyakile go senyetša lefase sa ruri. Se se gatelela therešo e bohlokwa e boletšwego ka Beibeleng, e rego: “Ga go matleng a motho yo a sepelago gore a laole dikgato tša gagwe.” (Jeremia 10:23) Tsela ya Modimo ya go buša ke yona feela yeo e ka kgonthišetšago khutšo e swarelelago, lethabo le katlego bathong, ka gobane woo ke morero wa Modimo.—Jesaya 45:18.
Ka gona, Modimo o tla phethagatša morero wa gagwe bjang bakeng sa batho? Gopola gore Jesu o rutile balatedi ba gagwe gore ba rapele ka gore: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Ee, ka nako e swanetšego, Modimo o tla fediša dibaki ka moka tša tlaišego a diriša Mmušo wa gagwe. (Daniele 2:44) Go ka se sa ba le bodiidi, bolwetši le lehu. Beibele ge e bolela ka badiidi e bontšha gore Modimo “o tla hlakodiša modiidi yo a llelago thušo.” (Psalme 72:12-14) Beibele e holofetša bao ba babjago, e re: “Ga go na modudi yo a tla rego: ‘Ke a babja.’” (Jesaya 33:24) Le gona Jesu o boletše ka bahu bao ba lego kgopolong ya Modimo, a re: “Nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.” (Johane 5:28, 29) A dikholofetšo tše di ruthetšago pelo gakaakang!
GO FENYA GO NYAMA
Nywaga e ka bago e 17 ka morago ga kotsi ya gagwe, Sidnei, yo go boletšwego ka yena mathomong a sehlogo se, o ile a re: “Ga se ka ka ka bea Jehofa Modimo molato bakeng sa kotsi yeo, eupša ke nyaka go dumela gore mathomong ke be ke ikwa a nnyamišitše. Go na le matšatši ao ke nyamago e le ruri, gomme ke a lla ge ke nagana ka bogole bja ka. Lega go le bjalo, Beibele e nthušitše go kwešiša gore kotsi yeo e be e se kotlo e tšwago go Modimo. Go etša ge Beibele e bolela, ‘nako le ditiragalo tšeo di sa letelwago di re wela ka moka.’ Go rapela Jehofa gotee le go bala mangwalo a itšego go matlafaditše tswalano ya ka le Modimo gomme go nthušitše gore ke dule ke na le pono e botse.”—Mmoledi 9:11; Psalme 145:18; 2 Bakorinthe 4:8, 9, 16.
Go dula re nagana ka mabaka ao ka ona Modimo a dumeletšego tlaišego le kamoo ditlamorago tša yona di tlago go fedišwa kgauswinyane go re thuša gore re pheme maikwelo le ge e le afe ao re ka bago re na le ona a go ikwa re nyamišwa ke Modimo. Re kgodišegile gore Modimo ke “moputsi wa bao ba mo tsomago ka phišego.” Ga go na le o tee yo a theago tumelo ya gagwe go yena le go Morwa wa gagwe yo a tlago go nyamišwa.—Baheberu 11:6; Baroma 10:11.


c: text/html

text:
TABA YA LETLAKALA LA KA NTLE | KAMOO O KA HOLWAGO KE GO BALA BEIBELE
Beibele e ka Kaonefatša Bjang Bophelo bja ka?
Beibele ga e swane le dipuku tše dingwe. E swere keletšo e tšwago go Mmopi wa rena. (2 Timotheo 3:16) Molaetša wa yona o ka re tutuetša e le ruri. Ge e le gabotse, Beibele e re: “Lentšu la Modimo le a phela e bile ke le matla.” (Baheberu 4:12) E na le matla a go kaonefatša maphelo a rena ka ditsela tše pedi, e lego go re nea tlhahlo ka mehla le go re thuša gore re tsebe Modimo le dikholofetšo tša gagwe.
Go kaonefatša bophelo bja gago gona bjale. Beibele e ka go thuša ditabeng tša motho ka noši. E nea dikeletšo tše holago mabapi le dilo tše di latelago.
Ditswalano le ba bangwe.—Baefeso 4:31, 32; 5:22, 25, 28, 33.
Go phela gabotse maikwelong le mmeleng.—Psalme 37:8; Diema 17:22.
Boitshwaro.—1 Bakorinthe 6:9, 10.
Boemo bjo bobotse bja tša boiphedišo.—Diema 10:4; 28:19; Baefeso 4:28. *
Banyalani bao e sa lego ba bafsa ba kua Asia ba ile ba thabela kudu keletšo e holago ya ka Beibeleng. Go swana le banyalani ba bantši ba sa tšwago go nyalana, ba be ba thatafalelwa ke go tlwaelana go ya ka dimelo tša bona le go boledišana ka bolokologi. Ka gona, ba ile ba thoma go diriša seo ba se balago ka Beibeleng. Mafelelo e bile afe? Monna wa gona yo a bitšwago Vicent o re: “Seo ke se badilego ka Beibeleng se nthušitše gore ke lebeletšane le ditlhohlo lenyalong la rena ka tsela e lerato. Go phela ka keletšo ya Beibele go dirile gore bophelo bja rena e be bjo bo thabišago.” Mosadi wa gagwe yo a bitšwago Annalou o dumela ka gore: “Go bala ka mehlala ya ka Beibeleng go re thušitše. Ga bjale ke kwa ke thabile e bile ke kgotsofetše ka lenyalo la rena le ka dilo tšeo re nyakago go di fihlelela bophelong.”
Go tseba Modimo. Ka ntle le seo a se hlalositšego mabapi le lenyalo, Vicent gape o re: “Go bala Beibele go dirile gore ga bjale ke ikwe ke le kgauswi kudu le Jehofa go feta peleng.” Vicent o hlokometše taba e bohlokwa, ya gore Beibele e ka go thuša gore o tlwaelane le Modimo. Ge o dutše o e bala, ga se feela gore o tla holwa ke keletšo yeo e tšwago go Modimo, eupša o tla hwetša sebaka sa gore o mo tsebe bjalo ka mogwera. Le gona, o tla bona gore o utolla ditaba ka botlalo mabapi le bokamoso bjo bokaone, e lego nakong yeo ka yona o tlago go ipshina ka ‘bophelo bja kgonthe’ bja ka mo go sa felego. (1 Timotheo 6:19) Ga go na puku le ge e le efe yeo e ka holofetšago seo.
Ge o ka ipeela gore o bale Beibele o sa kgaotše, le wena o ka holwa kudu ke go kaonefatša bophelo bja gago gona bjale le go tseba Modimo gakaone. Lega go le bjalo, ge o dutše o bala Beibele, o tla ipotšiša dipotšišo tše dintši. Ge o dutše o ipotšiša, nagana ka mohlala o mobotse wa mohlankedi wa Moethiopia yo a phetšego mengwageng e 2000 e fetilego. O be a na le dipotšišo tše dintši mabapi le Beibele. Ge a be a botšišwa gore na o kwešiša seo a se balago, o ile a araba ka gore: “Ruri, nka kgona bjang go kwešiša ka ntle le gore motho yo mongwe a ntlhahle?” * Ntle le go dikadika, o ile a dumela go thušwa ke motho yo e bego e le morutiši yo a swanelegago wa Beibele e lego Filipi, yo e bego e le morutiwa wa mathomong wa Jesu. (Ditiro 8:30, 31, 34) Ka mo go swanago, ge e ba o ka rata go tseba ka mo go oketšegilego ka Beibele, re go laletša gore o romele kgopelo ya gago Inthaneteng go www.jw.org/nso goba o ngwalele atereseng ya kgauswi yeo e hwetšagalago ka makasineng wo. Gape o ka ikgokaganya le Dihlatse tša Jehofa tša kgauswi le mo o dulago gona goba o etele Holo ya Mmušo ya lefelong la geno. Ke ka baka la eng o sa bale Beibele lehono gomme wa e dumelela gore e go hlahle gore o phele bophelo bjo bokaone?
Ge e ba o ipotšiša ge e ba o ka bota Beibele ka mo go feletšego, hle bona bidio e kopana ya Re ka Kgonthišega Bjang Gore Beibele e Bolela Therešo? O ka e hwetša ka go tsena go jw.org/nso gomme o lebelele ka tlase ga DIKGATIŠO > DIBIDIO > BEIBELE.
^ par. 8 Go hwetša mehlala e oketšegilego ya dikeletšo tša ka Beibeleng, bona Wepesaete ya rena ya jw.org/nso. Lebelela ka tlase ga DITHUTO TŠA BEIBELE > DIPOTŠIŠO TŠA BEIBELE DI A ARABJA.
^ par. 11 Bona gape sehlogo se se lego makasineng wo, seo se rego “Kotsi ya go se Kwešiše Beibele Gabotse.”

robotstxt: allowed

filter: keep


text:
Seo Dithaka tša Gago di se Bolelago
Bona bidio ya bafsa go tšwa lefaseng ka bophara ba bolela ka ditlhohlo tša bophelo le kamoo ba ka lebeletšanago le tšona.
Na Modimo o Gona?
Bidiong ye ya metsotso e meraro, bafsa ba hlalosa seo se ba kgodišago gore go na le Mmopi.
Tšhelete
Hwetša ditemošo mabapi le go boloka, go diriša le go lebelela tšhelete ka tsela e swanetšego.
Go Itlhokomela
Na thatafalelwa ke go ja dijo tše swanetšego le go itšhidulla? Bidiong ye e kopana bafsa ba hlalosa seo ba se dirago gore ba dule ba phetše gabotse mmeleng.
Ponagalo ya Mmele
Ke ka baka la’ng e le tlhohlo go bafsa go ba le pono e lekalekanego ka ponagalo ya mmele? Ba ka thušwa ke’ng?
Go Dikadika
Theetša seo bafsa ba se bolelago ka dikotsi tša go dikadika le mehola ya go diriša nako ka bohlale.
Difouno
Bafsa ba bantši ba lebelela founo e le selo sa go ikgokaganya le bagwera. Mehola le dikotsi tša go ba le founo ke dife?
Go Gobošwa ka Thobalano
Theetša seo bafsa ba bahlano ba se bolelago ka go gobošwa le gore o ka dira eng ge o gobošwa.


text:
Kabelo: Padi le mešongwana
Author(s):Nkomo, PS
ISBN: 9780636144774
Subject: Literature
Grade(s): Grade 7
Language: Sepedi
Kabelo ke padinyana ye e ngwaletšwego bafsa. E ngwadilwe ka bokgwari bjo bogolo. Sa go phagamiša maemo a yona le go feta ke gore moanegwathwadi wa yona, e lego Kabelo, ke sefofu. Kabelo ke morutwana wa mphato wa boselela sekolong sa bana ba difofu sa Malakabe. Go tloga mathomong o laeditše bohlale bjo bo makatšago dithutong tša gagwe. Ditlhahlobong o be a e ba ketapele ka phapošeng ya gagwe. Kabelo, ka ntle le bohlale thutong, e be e le setswerere košeng. Gape o be a phadima diphadišanong tša dingangišano tša sekolo sa gabo le tša tikologo. Sa go tloga se mmea makaleng ke mpho ya gagwe ya go kgona go ngwala tshwantšhetšo ya radio.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 18:1-24
18 Ka morago ga dilo tše ka bona morongwa yo mongwe a theoga legodimong a na le matla a magolo;+ lefase la edišwa ke letago la gagwe.+2 A goeletša ka lentšu le matla,+ a re: “O wele! Babilona o Mogolo o wele+ gomme o fetogile bodulo bja batemona le lefelo la bokhuto bja meoya ye e sa hlwekago+ le bja nonyana e nngwe le e nngwe e sa hlwekago le e hloilwego!+3 Gobane ka baka la beine ya kganyogo ya bootswa bja gagwe,* ditšhaba ka moka di tantšwe+ gomme dikgoši tša lefase di otswitše+ le yena, babapatši+ ba lefase ba humile ka baka la matla a matsaka a go se hlabje ke dihlong ga gagwe.”+4 Ka kwa lentšu le lengwe le le tšwago legodimong le re: “Etšwang go yena batho ba ka,+ ge e ba le sa nyake go ba le kabelo le yena dibeng tša gagwe,+ le ge e ba le sa nyake go amogela karolo ya dikotlo tša gagwe.5 Gobane dibe tša gagwe di kgobelane go fihla legodimong+ gomme Modimo o gopotše ditiro tša gagwe tša go hloka toka.+6 Mmušetšeng ka tsela yeo a bego a swere ba bangwe ka yona,+ ee, le mo direng gabedi dilo tše a di dirilego;+ mo tšheleleng motswako gabedi+ senwelong+ seo go sona a tšhetšego motswako.+7 Ka tekanyo yeo ka yona a itagafaditšego le go phela matsakeng a go se hlabje ke dihlong, mo hlokofatšeng le go mo lliša+ ka yona tekanyo yeo. Gobane pelong ya gagwe o dula a re: ‘Ke dutše bjalo ka kgošigadi,+ ga ke mohlologadi+ gomme nka se ke ka bona tlhokofalo.’+8 Ke ka lebaka leo dikotlo+ tša gagwe di tlago go tla ka letšatši letee, e lego lehu le go lla le tlala, gomme o tla fišwa ka mo go feletšego ka mollo,+ gobane Jehofa Modimo yo a mo ahlolago ke yo matla.+9 “Dikgoši+ tša lefase tšeo di otswitšego le yena gomme tša phela le yena matsakeng a go se hlabje ke dihlong, di tla lla le go itshetla dihuba di nyamile ka baka la gagwe,+ ge di bona muši+ wa ge a e fsa.10 Di tla emela kgole ka baka la go boifa go hlokofatšwa ga gagwe, di re:+ ‘Joo, joo, wena motse o mogolo,+ Babilona motse o matla, gobane kahlolo ya gago e fihlile ka iri e tee!’+11 “Le babapatši+ ba lefase ba lla le go nyama ka baka la gagwe,+ gobane ga go sa na yo a rekago dithoto ka moka tša bona,12 dithoto ka moka+ tša gauta, silifera, leswika le bohlokwa, diperela, linene e botse, lešela le lephepolo, silika le tša lešela la mmala o mohwibiduhwibidu; le selo se sengwe le se sengwe se se dirilwego ka kota ya monko o bose le selo se sengwe le se sengwe se se dirilwego ka lenaka la tlou le selo se sengwe le se sengwe se se dirilwego ka kota ya bohlokwa le ka koporo le ka tšhipi le ka mmabole;+13 le sinamone, senoko sa India, diorelo, makhura a monko o bose, diorelo tše tšhweu, beine, makhura a mohlware, bupi bja mathume, korong, dikgomo, dinku, dipere, dikoloi, makgoba le meoya yeo e lego batho.+14 Ee, dienywa tše botse tše moya wa gago o bego o di kganyoga+ di tlogile go wena le dilo ka moka tše di kgahlišago le dilo tše dibotse kudu di fedile go wena gomme di ka se hlwe di sa hwetšwa le ka mohla.+15 “Babapatši+ bao ba rekišitšego dilo tše, bao ba humišitšwego ke yena, ba tla ema kgole ka baka la go boifa ga bona go hlokofatšwa ga gagwe gomme ba tla lla le go nyama,+16 ba re: ‘Joo, joo—motse o mogolo+ wo o aperego linene e botse le seaparo se se phepolo le sa mmala o mohwibiduhwibidu, e bile o ikgabišitše kudu ka gauta le leswika le bohlokwa le perela,+17 gobane mahumo a bjalo a magolo a sentšwe ka iri e tee!’+“Molaodi yo mongwe le yo mongwe wa sekepe le motho yo mongwe le yo mongwe yo a tšeago leeto ka sekepe,+ le basesiši ka moka le bao ba iphedišago ka lewatle, ba emela kgole+18 ba goeletša ge ba bona muši wa go fsa ga gagwe gomme ba re: ‘Ke motse ofe wo o ka tlago wa swana le motse wo o mogolo?’+19 Ba itšhela ka lerole dihlogong+ ba goeletša, ba lla e bile ba nyamile,+ ba re: ‘Joo, joo—motse o mogolo, wo go wona bohle bao ba bego ba na le dikepe ka lewatleng+ ba humišitšwego+ ke matsaka a wona, gobane o sentšwe ka iri e tee!’+20 “Wena legodimo+ le lena bakgethwa+ le baapostola+ le baporofeta, thabang ka baka la gagwe gobane Modimo o le ahloletše!”+21 Morongwa yo matla a kuka leswika leo le swanago le lwala+ le legolo a le lahlela lewatleng,+ a re: “Babilona motse o mogolo o tla kodumetšwa tlase ka lebelo ka mokgwa wo gomme o ka se hlwe o hwetšwa gape.+22 Modumo wa diopedi tšeo di opelago ka go sepedišana le harepa le wa baletši ba diletšo le wa baletši ba dinaka le wa baletši ba diphalafala o ka se sa hlwa o kwala go wena gape.+ Ga go setsebi sa mošomo wa diatla le ge e le ofe se se tlago go hlwa se hwetšwa go wena gape, gomme ga go modumo wa lwala wo o tlago go hlwa o kwala go wena gape.23 Ga go na seetša sa lebone seo le ka mohla se tlago go bonega go wena gape, ga go na lentšu la monyadi le la monyadiwa leo le ka mohla le tlago go kwala go wena gape.+ Gobane babapatši ba gago+ e be e le batho ba maemo a godimo+ lefaseng, gobane ditšhaba ka moka di timeditšwe ka baka la go dirišana ga gago le meoya e mebe.+24 Ee, go yena go hweditšwe madi+ a baporofeta+ le a bakgethwa+ le a bao ka moka ba bolailwego lefaseng.”+
Mengwalo ya tlase
^ Goba, “Ka baka la beine e tsošago kganyogo ya bootswa bja gagwe.”


text:
Lerato—Seka se Bohlokwa Kudu
JEHOFA o ile a laela moapostola Paulo go ngwala ka dika tše senyane tšeo di tšweletšwago ke moya o mokgethwa. (Bagal. 5:22, 23) Paulo o boletše ka dika tšeo tše di kgahlišago gore di bopa seenywa setee seo se feletšego. * Seenywa se, goba dika tše tša moya o mokgethwa, se emela “semelo se sefsa.” (Bakol. 3:10) Go no swana le ge mohlare o enywa dienywa ge o hlokomelwa gabotse, le rena re tlo bonagatša seenywa seo se enywago ke moya o mokgethwa ge moya wo o šoma maphelong a rena.—Ps. 1:1-3.
Seka sa mathomo sa bohlokwa kudu seo se enywago ke moya o mokgethwa seo Paulo a boletšego ka sona ke lerato. Seka se se bohlokwa gakaakang? Paulo o itše ge e ba a se na lerato, ‘ga a selo.’ (1 Bakor. 13:2) E le gore lerato ke’ng, gona re ka ba le lona bjang le go le bontšha letšatši le lengwe le le lengwe?
KAMOO LERATO LE BONTŠHWAGO KA GONA
Gaešita le ge re ka se kgone go hlalosa seo lerato le se bolelago, Beibele e hlalosa tsela yeo le bonagatšwago ka yona. Ka mohlala, Beibele e re lerato “ga le fele pelo e bile le botho.” Le gona e re lerato le “thaba le therešo,” e bile le “tiišetša tšohle, le dumela tšohle, le holofela tšohle, le kgotlelela tšohle.” Le gona lerato le akaretša go tshwenyega ka batho ba bangwe go tšwa pelong, go ikwa re le kgauswi le bona gotee le go ikwa re le selo setee. Ka lehlakoreng le lengwe, ge motho a se na lerato, re mmona ka go ba le mona, go ikgogomoša, go itshwara gampe, boithati, go ba bogale le go se lebalele batho ba bangwe. Go fapana le dika tše tše mpe le tšeo di se nago mohola, lerato leo re nyakago go ba le lona “ga le nyake tša go ikhola.”—1 Bakor. 13:4-8.
LERATO LA KGONTHE LEO LE BONTŠHITŠWEGO KE JEHOFA LE JESU
“Modimo ke lerato.” Ee, Jehofa ke mothofatšo wa lerato. (1 Joh. 4:8) Mediro ya gagwe ka moka le ditiro tša gagwe di hlatsela gore o na le lerato. Tiro e kgolokgolo e lerato yeo a re bontšhitšego yona ke ge a be a romela Jesu mo lefaseng gore a tle a tlaišege le go re hwela. Moapostola Johane o itše: “Re utolletšwe lerato la Modimo ka se, gobane Modimo o rometše Morwa wa gagwe yo a tswetšwego a nnoši lefaseng gore re hwetše bophelo ka yena. Lerato le ka tsela ye, ga se gore rena re ratile Modimo, eupša yena o re ratile gomme a romela Morwa wa gagwe e le sehlabelo sa poelanyo bakeng sa dibe tša rena.” (1 Joh. 4:9, 10) Ka ge Modimo a re rata, re ka lebalelwa dibe tša rena, ra ba le kholofelo ka bokamoso le go tlo phela ka mo go sa felego.
Jesu o ile a bontšha gore o rata batho ka go dira thato ya Modimo ka go rata. Paulo o ngwadile gore: “[Jesu] o re: ‘Bona! Ke tlile go dira thato ya gago.’ . . . Ka ‘thato’ e boletšwego re kgethagaditšwe ka sebego sa mmele wa Jesu Kriste gatee ya ba moka.” (Heb. 10:9, 10) Ga go na motho yo mongwe yo a bego a ka re bontšha lerato le bjalo. Jesu o itše: “Ga go yo a nago le lerato le le fetago le, gore motho a gafe moya wa gagwe ka baka la bagwera ba gagwe.” (Joh. 15:13) Na rena batho ba sa phethagalago re ka kgona go bontšha lerato leo Jehofa le Jesu ba re bontšhitšego lona? Ee! Anke re boneng kamoo re ka dirago seo.
‘TŠWELANG PELE LE SEPELA LERATONG’
Paulo o re eletša ka gore: “Ebang baekiši ba Modimo, le le bana ba ba rategago, le tšwele pele le sepela leratong, go etša ge Kriste le yena a le ratile gomme a ikgafela lena.” (Baef. 5:1, 2) Re bontšha gore re ‘tšwela pele re sepela leratong’ ge re bonagatša seka se dikarolong ka moka tša maphelo a rena. Re bonagatša lerato leo ka ditiro e sego ka mantšu feela. Johane o ngwadile gore: “Bana ba ba rategago, ga se ra swanela go ratana feela ka lentšu goba ka leleme, eupša a re rataneng ka tiro le ka therešo.” (1 Joh. 3:18) Ka mohlala, ge e ba ruri re rata Jehofa le moagišani, re tlo tutueletšega go bolela ‘ditaba tše dibotse tša Mmušo.’ (Mat. 24:14; Luka 10:27) Le gona, re bontšha gore re sepela leratong ge re sa fele pelo, re le botho e bile re lebalela batho ba bangwe. Ke ka baka leo Beibele e re eletšago ka gore: “Go etša ge Jehofa a le lebaletše ka bolokologi, le lena le dire bjalo.”—Bakol. 3:13.
Lega go le bjalo, lerato la kgonthe ga le swane le go no ikwa o nyaka go dira selo se itšego. Ka mohlala, motswadi yo a lemago ngwana wa gagwe a ka nea ngwana yoo dilo ka moka tšeo a di nyakago. Eupša motswadi yo a ratago ngwana wa gagwe e le ka kgonthe, o fela a tiiša letsogo ge go nyakega. Ka mo go swanago, Modimo ke lerato, eupša “o laya yo a mo ratago.” (Baheb. 12:6) Ge re sepela leratong, re tlo swanelwa ke go nea ba bangwe tayo ge go nyakega. (Die. 3:11, 12) Ke therešo gore ge re nea tayo, re swanetše go gopola gore le rena ga se ra phethagala le gore re ka dira dilo tšeo di sa bontšhego lerato. Se se bontšha gore ka moka ga rena go na le moo re swanetšego go bontšha lerato kutšwanyana. Re ka dira seo bjang? Anke re boleleng ka ditsela tše tharo.
HLAGOLELA LERATO—BJANG?
Sa pele, rapela Modimo o mo kgopele moya wa gagwe o mokgethwa woo o tšweletšago lerato. Jesu o boletše gore Jehofa o nea “moya o mokgethwa go bao ba mo kgopelago.” (Luka 11:13) Ge e ba re kgopela moya o mokgethwa e bile re katanela go ‘tšwela pele re sepela ka moya,’ ka mehla ditiro tša rena di tla bontšha gore re na le lerato. (Bagal. 5:16) Ka mohlala, ge e ba o le mogolo ka phuthegong, o ka kgopela moya o mokgethwa wa Jehofa gore o go thuše go nea ba bangwe keletšo ya Mangwalo ka tsela e lerato. Goba ge e ba o le motswadi, o ka kgopela moya o mokgethwa wa Jehofa gore o go thuše go laya bana ba gago ka lerato, e sego ka bogale.
Sa bobedi, naganišiša kamoo Jesu a ilego a bontšha lerato gaešita le ge a be a swarwa gampe. (1 Pet. 2:21, 23) Go ka nyakega gore re naganišiše ka mohlala wo wa Kriste kudukudu ge re kgopišitšwe goba ge re swerwe ka go hloka toka. Dinakong tše bjalo, ipotšiše gore: ‘Jesu o be a tla dira’ng boemong bjo?’ Kgaetšedi yo a bitšwago Leigh o lemogile gore go ipotšiša potšišo yeo go mo thušitše gore a nagane gabedi pele a dira selo se itšego. O re: “Ka letšatši le lengwe, mošomigotee le nna o ile a romela bašomigotee le rena e-mail yeo e bego e bolela dilo tše mpe ka nna le ka mošomo wo ke bego ke o dira. Seo se ile sa nkweša bohloko kudu. Eupša ke ile ka ipotšiša gore: ‘Jesu o be a tla dira’ng ka motho wa mohuta wo?’ Ka morago ga go naganišiša ka seo Jesu a ka bego a ile a se dira, ke ile ka phetha ka gore ke lebale ka taba yeo le go se e iše hlogong. Ka morago, ke ile ka kwa gore motho yoo o be a swerwe ke bolwetši bjo šoro e bile a na le kgateletšego ya monagano. Ke ile ka phetha ka gore mohlomongwe o ngwadile molaetša woo a sa nagane. Go naganišiša ka mohlala wa Jesu wa go bontšha lerato le ge a be a swarwa gampe go nthušitše go bontšha motho yoo lerato.” Ee, ge e ba re ekiša Jesu, re tla dula re dira dilo ka lerato.
Sa boraro, hlagolela lerato la boikgafo, e lego leswao leo le hlaolago Bakriste ba therešo. (Joh. 13:34, 35) Tabeng ye, Mangwalo a re kgothaletša go ba le ‘boemo bja monagano’ bjoo Jesu a bego a na le bjona. Ka go tloga legodimong, “o ile a itlhohlora” bakeng sa rena, gaešita le “go fihla lehung.” (Bafil. 2:5-8) Ge re dutše re ekiša lerato la gagwe leo le se nago boithati, re tlo nagana go swana le yena le go ikwa go swana le yena. Le gona re tlo tutueletšega go etiša dikgahlego tša batho ba bangwe pele ga tša rena. Mehola e mengwe yeo e tlišwago ke go hlagolela lerato ke efe?
MEHOLA YA GO BONTŠHA LERATO
Ge re bontšha ba bangwe lerato, re holega kudu. Ela hloko mehlala ye e mebedi:
RE BA BOTEENG LE BANA BABO RENA LEFASENG KA MOKA: Ka ge re ratana, re a tseba gore phuthego le ge e le efe yeo re ka yago go yona, bana babo rena le dikgaetšedi ba tlo re amogela ka lerato. Ruri ke tšhegofatšo go ratwa ke ‘bana babo rena ba lefaseng ka moka.’ (1 Pet. 5:9) Re hwetša lerato le bjalo gare ga Dihlatse tša Jehofa feela.
RE BA LE KHUTŠO: Go “kgotlelelana ka lerato” go dira gore re thabele “setlemo se se tlemaganyago sa khutšo.” (Baef. 4:2, 3) Re bona khutšo e bjalo ka diphuthegong tša rena gotee le dikopanong tše dikgolo le tše dinyenyane. Na ga o dumele gore khutšo e bjalo e hwetšagala feela bathong ba Modimo? (Ps. 119:165; Jes. 54:13) Ge re phegelela khutšo le batho ba bangwe, re bontšha gore re ba rata kudu, e lego seo se thabišago Tatago rena wa legodimong.—Ps. 133:1-3; Mat. 5:9.
“LERATO LE A AGA”
Paulo o ngwadile gore: “Lerato le a aga.” (1 Bakor. 8:1) Lerato le dira seo bjang? Kgaolong ya bo-13 ya lengwalo la pele leo a le ngwaletšego Bakorinthe, ditemanengtšeo ba bangwe ba di bitšago “Sereto sa Lerato,” moapostola yo o hlalosa kamoo lerato le agago ka gona. Gare ga dilo tše dingwe tšeo a di boletšego, o re motho yo a nago le lerato o nyaka dilo tšeo di holago ba bangwe. (1 Bakor. 10:24; 13:5) Go oketša moo, ka ge motho yo a nago le lerato a naganela ba bangwe, a ba kwela bohloko, a sa ba felele pelo e bile a le botho, o dira gore ka lapeng le ka phuthegong go be le botee.—Bakol. 3:14.
Ee, re ka bontšha batho ba bangwe lerato ka ditsela tše di fapafapanego, eupša go rata Modimo go bohlokwa go feta dilo ka moka. Lerato le bjalo le kopanya batho ba ditlogo ka moka, ba merafo ka moka le ba maleme ka moka gore ba hlankele Jehofa “ka botee” ba thabile. (Tsef. 3:9) Anke letšatši le lengwe le le lengwe re bontšheng seka se seo se enywago ke moya o mokgethwa.
^ par. 2 Se ke sehlogo sa mathomo sa dihlogo tše senyane tšeo di tlago go ahlaahla seka se sengwe le se sengwe seo se enywago ke moya o mokgethwa.


text:
THUTO 9
Tsela e Kaonekaone ya go Lokišeletša Diboka tša Rena ke Efe?
Ge e ba o ithuta Beibele le yo mongwe wa Dihlatse tša Jehofa, mohlomongwe o leka go hlahloba taba ya thuto e nngwe le e nngwe e sa le pele. E le gore o holege kudu, go nyakega gore o dire se se swanago pele o eya dibokeng tša phuthego. Re hwetša dipoelo tše dibotse kudu ge re itirela lenaneo le lebotse.
Kgetha nako le lefelo la go ithuta. O kgona go tsepamiša kgopolo gabotse neng? Na ke ge e sa le mesong kudu, pele o thoma mošomo wa letšatši, goba mantšiboa ka morago ga ge bana ba robetše? Gaešita le ge o ka se ithute nako e telele, dira phetho ya gore o tla beela nako e kaakang ka thoko gomme o leke gore go se be le selo le ge e le sefe seo se go šitišago. Tsoma lefelo le le homotšego gomme o tloše ditšhitišo ka moka ka go tima radio, thelebišene le mogalathekeng. Go rapela pele o ithuta go ka go imolla matshwenyegong a letšatši e le gore o tsepamiše kgopolo Lentšung la Modimo.—Bafilipi 4:6, 7.
Swaya dintlha gomme o lokišeletše go tšea karolo. Thoma ka go hwetša moko wa taba. Nagana ka sehlogo, ke moka o hlahlobe kamoo sehlogwana se sengwe le se sengwe se tswalanago le sehlogo seo, o lekole diswantšho le ge e le dife gomme o hlahlobe dipotšišo tša poeletšo tšeo di gatelelago dintlha tše dikgolo. Ka morago bala serapa gomme o tsome karabo ya potšišo yeo e gatišitšwego. Phetla mangwalo ao a bontšhitšwego gomme o a bale, ke moka o nagane kamoo a thekgago taba ka gona. (Ditiro 17:11) Ge o bona karabo ya potšišo, e swaye goba o thalele mantšu a sego kae a motheo goba dipolelwana tše lego serapeng tšeo di tlago go go gopotša karabo. Ka morago ge o le sebokeng, o ka emiša letsogo ge e ba o rata ke moka wa nea tlhaloso e kopana ka mantšu a gago.
Ka go hlahloba ditaba tše di fapafapanego tšeo di ahlaahlwago bekeng e nngwe le e nngwe dibokeng, o tla tsenya dikgopolo tše difsa ‘bobolokelong bja gago bja letlotlo’ bja tsebo ya Beibele.—Mateo 13:51, 52.
O ka dira lenaneo lefe la go lokišeletša diboka?
O ka itokišeletša bjang go nea tlhaloso dibokeng?


text:
Phetolelo ya little girl ka go Sesotho sa Leboa
little girl
ngwanenyana
leina
1ngwanenyanangwananakgarebjana‘She was the only little girl who was able to talk to her about the initiation school’ — E be e le yena ngwanenyana a le tee yo a bego a kgona go bolela le yena ka tša komeng‘You should rather go with this little girl of yours, and not with me’ — Go ka upša gwa tloga wena le ngwanana yo wa gago, e sego nna‘No, we started the journey with my little girl’ — Aowa ra wela tsela le kgarebjana ya ka
2mothwana


text:
TABA YA LETLAKALA LA KA NTLE | NA O TLA AMOGELA MPHO E KGOLOKGOLO YA MODIMO?
Mpho e Kgolokgolo ya Modimo—Ke ka Baka La’ng e le Bohlokwa Gakaakaa?
Ke’ng seo se dirago gore o tšee mpho e le bohlokwa kudu? Mohlomongwe se se akaretša dintlha tše nne tše di latelago: (1) ke mang yo a go filego mpho, (2) ke ka baka la’ng a go file yona, (3) go dirilwe boikgafo bofe gore o fiwe mpho yeo, le (4) ge e ba o be o tloga o hloka mpho yeo. Go naganišiša ka dintlha tšeo go ka re thuša gore re nweletše tebogo ya rena bakeng sa topollo, yona mpho e kgolokgolo ya Modimo.
KE MANG YO A GO FILEGO MPHO?
Dimpho tše dingwe di bohlokwa ka gobane re di filwe ke motho yo a nago le matla a taolo goba motho yo re mo tšeelago godimo. Lega go le bjalo, dimpho tše dingwe tšeo di sa bitšego tšhelete e ntši, di tšeelwa godimo ka gobane di tšwa go setho seo se ratwago sa lapa goba mogwera yo a botwago. Go bile bjalo ka mpho yeo Russell a e filego Jordan, yeo go boletšwego ka yona sehlogong se se fetilego. Se se sepedišana bjang le mpho ya topollo?
Sa pele, Beibele e re “Modimo o rometše Morwa wa gagwe yo a tswetšwego a nnoši lefaseng gore re hwetše bophelo ka yena.” (1 Johane 4:9) Ntlha yeo e dira gore mpho ye e be ya bohloka e le ruri. Ga go na yo a fetago Modimo ka bogolo. Mopsalme wa Moheberu ge a ngwala ka yena, o re: “Wena yoo leina la gago e lego Jehofa, ke wena o nnoši o lego Yo Godimodimo godimo ga lefase ka moka.” (Psalme 83:18) Ga go na motho yo mongwe yo re bego re ka hwetša mpho yeo go yena.
Sa bobedi ke gore Modimo ke “Tatago rena.” (Jesaya 63:16) Bjang? O re file bophelo. Go oketša moo, o re hlokomela ka lerato go swana le tate yo lerato yo a hlokomelago bana ba gagwe. E le ge a bitša ba bangwe ba batho ba gagwe ba bogologolo gore ke Efuraime, Modimo o ile a botšiša gore: “Na Efuraime ga se morwa wa ka yo bohlokwa goba ngwana yo ke mo swarago ka lerato? . . . Mala a ka a [huduegile] ka baka la gagwe. Ke tla mo šokela e le ruri.” (Jeremia 31:20) Modimo o ikwa ka tsela e swanago ka barapedi ba gagwe lehono. Ga se feela gore ke Mmopi wa rena yo e lego Ramatlaohle, eupša gape ke Tate le Mogwera wa rena yo a botegago. Na seo ga se dire gore re tšeele godimo mpho le ge e le efe yeo e tšwago go yena?
KE KA BAKA LA ENG A GO FILE YONA?
Dimpho tše dingwe di bohlokwa ka gobane di filwe ka go šušumetšwa ke lerato le le tšwago pelong, e sego ka kgapeletšo. Motho yo a neago mpho ka lerato ga a letele gore a lefše bakeng sa botho bja gagwe.
Modimo o gafile Morwa wa gagwe bakeng sa rena ka gobane a re ratile. Beibele e re: “Re utolletšwe lerato la Modimo ka se, gobane Modimo o rometše Morwa wa gagwe yo a tswetšwego a nnoši.” O dirile se ka morero ofe? “Gore re hwetše bophelo ka yena.” (1 Johane 4:9) Na Modimo o be a gapeletšega go dira bjalo? Le gatee! “Topollo yeo e lefilwego ke Kriste Jesu” ke go bontšha ga Modimo ‘botho bjo bogolo.’
Ke ka baka la’ng mpho ya Modimo e le pontšho ya ‘botho bjo bogolo’? Beibele e hlalosa gore: “Modimo o bonagatša lerato la gagwe go rena ka gore, ge re be re sa le badiradibe Kriste o ile a re hwela.” (Baroma 5:8) Modimo o šušumeditšwe ke lerato la go hloka boithati gore a gate mogato bakeng sa batho bao ba fokolago, bao ba nyakago thušo le bao ba nago le sebe. Ga se ra hwetša lerato leo ka gobane le re swanela, e bile re ka se tsoge re mo lefile bakeng sa lona. O bonagaditše lerato le legolo kudu historing ka mpho ya gagwe.
GO DIRILWE BOIKGAFO BOFE?
Dimpho tše dingwe di bohlokwa ka gobane di bontšha boikgafo bjo bogolo bjo bo dirilwego ke monei wa tšona. Ge motho a ikemišeditše go kgaogana le selo seo a se tšeago se le bohlokwa gomme a re nea sona, re tloga re tšeela mpho yeo godimo ka baka la boikgafo bjo bo dirilwego.
Modimo o “[gafile] Morwa wa gagwe yo a tswetšwego a nnoši.” (Johane 3:16) Ga go na yo mongwe yo a mo ratago go feta yena yo a ka bego a ile a re gafela yena. Mengwageng e sa balegego ya ge Modimo a be a bopa legohle, Jesu o be a šoma le yena gomme a ‘ratwa kudu’ ke Modimo. (Diema 8:30) Jesu ke “Morwa wa lerato” la Modimo, goba yo a rategago, le “seswantšho sa Modimo yo a sa bonagalego.” (Bakolose 1:13-15) Ga se gwa ka gwa ba le batho ba babedi bao ba ratanago go swana le kamoo Modimo le Jesu ba ratanago ka gona.
Lega go le bjalo, Modimo ‘ga se a ka a babalela gaešita le Morwa wa gagwe.’ (Baroma 8:32) Jehofa o re file mpho e di phalago tšohle. O gafile go gontši kudu go phala dimpho ka moka.
O BE O TLOGA O HLOKA MPHO YEO
Dimpho tše dingwe di bohlokwa ka gobane o be o tloga o di hloka kudu. Ka mohlala, ruri o be o tla leboga kudu motho yo a ithaopetšego go go lefelela kalafo yeo o bego o ka se kgone go e lefela! Ruri mpho yeo e be e tla ba yeo e sa bapišwego!
“Go etša ge ka Adama bohle ba ehwa, ka tsela e swanago, le ka Kriste bohle ba tla phedišwa.” (1 Bakorinthe 15:22) Ka ge re le ditlogolo tša Adama, ka moka ga rena re a ‘hwa,’ ga re kgone go tšhabela mahloko a bolwetši le lehu goba go ipoelanya le Modimo gore re se be le molato pele ga gagwe. Le gona ka ge re le batho ba tlasana, re ka se kgone go ‘iphediša’ goba ra ‘phediša’ motho le ge e le ofe. Beibele e re: “Ga go le o tee wa bona yo le ka mohla a ka kgonago go lopolla ngwanabo, goba go nea Modimo topollo bakeng sa ngwanabo; (tefo ya go lopolla moya wa bona e godimo kudu).” (Psalme 49:7, 8) Re tloga re nyaka thušo ka gobane re ka se kgone go lefelela topollo. Ka ntle le yona, nkabe re lahlegile.
Ka lerato la gagwe le legolo, Jehofa o ithaopetše go lefela seo re ka rego ke kalafo yeo re e nyakago, e le gore ka Jesu ‘bohle ba tle ba phedišwe.’ Topollo e phetha se bjang? “Madi a Jesu Morwa wa gagwe a re hlwekiša sebeng sohle.” Ruri go dumela mading a Jesu ao a tšholotšwego go bula tsela ya go lebalelwa dibe le e išago bophelong bjo bo sa felego. (1 Johane 1:7; 5:13) Ke eng seo topollo e tlago go se direla baratiwa ba rena bao ba hwilego? Beibele e re: “Bjalo ka ge lehu le tlile ka motho, tsogo ya bahu le yona e tla ka motho [Jesu].”
Ga go na mpho yeo e kilego ya newa ke motho yo a phagamego goba yeo e šušumeditšwego ke lerato le legolo go feta sehlabelo sa Jesu. Ga go na motho yo a kilego a gafa mo gontši kudu bakeng sa rena go swana le Jehofa Modimo. Le gona ga go na mpho yeo e holago kudu go swana le sehlabelo setee seo se re lokollago sebeng le lehung. Ruri ga go na mpho yeo e ka batamelago bohlokwa bjo bo sa hlalosegego bja topollo.
^ par. 19 Bakeng sa tsebišo e oketšegilego mabapi le morero wa Modimo wa go tsoša bahu, bona kgaolo 7 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa. E hwetšagala gape le go www.jw.org/nso.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Madagascar
Vavolombelon’i Jehovah
Lot 1207 MC
Mandrosoa
105 IVATO
MADAGASCAR
+261 2022-44837
+261 3302-44837 (Mogalathekeng)
Dinako tša go Bona Meago ya Lekala
Mošupologo go fihla Labohlano
Go thoma ka 7:30 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go fetolelwa dikgatišo tše di theilwego Beibeleng ka Semalagasy, Setankarana, Setandroy le se-Vezo. Go rekhotwa dilo tše di theetšwago le dibidio ka Semalagasy. Go okamelwa modiro wa diphuthego tše e ka bago tše 600. Kgwedi le kgwedi go romelwa dipuku le diporoutšha tša ka godimo ga tše 270 000 gotee le dimakasine tša ka godimo ga tše 600 000.


text:
Bohlatswetšo bja Bethele: Go Hlatswa Dilo ka Moka go Tloga ka Mašela a ka Khitšhing go Fihla ka Dithai
Banna le basadi ba bafsa ofising ya lekala ya Dihlatse tša Jehofa kua United States ba gafa nako le matla a bona go hlatswa diaparo tše di lekanyetšwago go ditone tše 1 800 ngwaga le ngwaga bakeng sa mafelo a mararo ao a šomago gotee e lego kua Brooklyn, Patterson le Wallkill, New York. Ba hlatswa diaparo tše dintši kudu. Lega go le bjalo, seo se dirago gore mošomo wo e be wa moswananoši ke go fapafapana ga diaparo tšeo baithaopi ba di hlatswago.
Letšatši le lengwe le lengwe, batho bao ba dulago meagong ya Bethele ya United States ba romela diaparo tša ka godimo ga tše 11 000 mafelong a go hlatswetša a Bethele—dihempe tše 2 300, marokgo a 650 gotee le masokisi, diaparo tša ka gare le dikhipha. Le gona ba romela diaparo tše dingwe tše 900 dry-clean.
Go tlišwa le mokgobo wa malakane, ditoulo, dikobo le yunifomo ya bao ba neago ba bangwe dijo gotee le mašela a go hlwekiša. Dilo tše ka moka di swanetše go hlatswiwa, di omišwe ke moka di išwe go beng ba tšona. Dilo tša go swana le mašela di hlatswiwa ka bontši mola dilo tša go swana le dithai le dihempe di hlatswiwa di nnoši.
Bašomi ba ka bohlatswetšong ba hlahloba seaparo se sengwe le se sengwe gore ga se sa gagoga goba go tšwa dikonope. Ge e ba go nyakega konope, e tsenywa ka motšhene goba ka diatla. Ge e ba seaparo se nyaka go lokišwa, motho yo a nago le bokgoni o a se lokiša.
E le gore diaparo tše dikete tšeo di hlatswiwago di se ke tša timela, go na le motšhene wo o di tsenyago nomoro ya moswananoši. Nomoro yeo e thuša gore diaparo di phuthwe gabonolo e le gore ge di hlatswitšwe e bile di aenilwe di išwe meagong e fapafapanego ya lapa la Bethele United States.
Bao ba sa tšwago go thoma go šoma ka bohlatswetšong ba rutwa mošomo ke bao ba nago le bokgoni. Morutwana yo a ka rutwa mešomo e ka bago e 20 e fapafapanego. Mošomo o mongwe wo o bonagalago o le bonolo eupša go tšeago nako gore motho a o kgone ke wa go tloša dipatso. Morutwana o swanetše go tseba mehuta ya mašela ka mo go tseneletšego le kamoo a tšwago a le ka gona ge o a tsentše ka dikhemikhaleng tše di fapafapanego.
Tajh, yo a nago le ngwaga le seripa a šoma ka bohlatswetšong o bolela ka bao a šomago le bona gore: “Re thabela bogwera—go a kgahliša go šoma le batho ba tšwago ditšong tše di fapafapanego.” Mošomi yo mongwe e lego Shelly o re: “Ke tokelo go thuša go dira gore ditho tša lapa la Bethele di dule di hlwekile.”


text:
PHAFOGA! No. 6 2016 | Kamoo o ka Phemago Kotsi ya go Fetelwa ke Malwetši
Go tšwelela le go boa ga malwetši ao a fetelago go ka bea bophelo bja gago kotsing. O ka itšhireletša bjang gakaone?
TABA YA LETLAKALA LA KA NTLE
Kamoo o ka Phemago Kotsi ya go Fetelwa ke Malwetši
Letšatši le letšatši mmele wa gago o lwantšhana le manaba ao a homotšego ao a sa bonagalego eupša e le ao a ka go bolayago.
TABA YA LETLAKALA LA KA NTLE
Itšhireletše Malwetšing
Ela hloko dilo tše hlano tšeo di ka go bakelago malwetši le kamoo o ka itšhireletšago gakaone ka gona.
NA DI HLAMILWE?
Ditlhale tša Kgopa ya ka Lewatleng
Dikgopa tša ka lewatleng di itshwareletša ka ditlhale. Go kwešiša kamoo ditlhale di šomago ka gona go ka re thuša go hlama mekgwa e mekaone ya go kgomaretša dilo meagong goba mešifa marapong.
THUŠO BAKENG SA LAPA
Kamoo o ka Bontšhago Tlhompho ka Gona
Tlhompho ga se ya swanela go bontšhwa ka sewelo lenyalong
DISWANTŠHO TŠA KGALE
Desiderius Erasmus
O be a bitšwa “Tsošološo yeo e sepedišanago le motho yo a tumilego dinageng wa mehleng yeno.” Ke eng seo se dirilego gore a tume?
Hlapi ya Clown Yeo e Kgahlišago
Hlapi ye e nyenyane e na le mebala e tagilego gomme go a makatša gore e phedišana le anemone. Ke eng seo se dirago gore tswalano ya tšona e be ya moswananoši, le gona e kgonega bjang?
PONO YA BEIBELE
Go Swara Nako
Go swara nako—goba go se e sware—go ka kgoma botumo bja gago. Beibele e re’ng ka seka se se bohlokwa? O ka ithuta bjang go swara nako?
Tlhatlamano ya Dihlogo tša 2016 tša Phafoga!
Lelokelelo leo le rulagantšwego la dihlogo tšeo di gatišitšwego go ditokollo tša 2016.
Dihlogo tše Dingwe tša Inthaneteng
Phutha Dilo o Hlweke
Jehofa o bea dilo ka thulaganyo. Ithute kamoo o ka hlwekago le go phutha dilo gabotse!
Beibele e Re’ng ka Keresemose?
Histori ya metlwae e tshela yeo e tlwaelegilego ya Keresemose e ka go makatša.


text:
Na o Fihlelela Boemo bja Kriste?
“Fihlelela tekanyo ya boemo yeo e lego ya botlalo bja Kriste.”—BAEFESO 4:13.
DIKOPELO: 69, 70
1, 2. Mokriste yo mongwe le yo mongwe o swanetše go fihlelela pakane efe? Nea mohlala.
MMA o lebelela’ng ge a kgetha dienywa mmarakeng? Ga go pelaelo gore ga a kgethe tše dikgolokgolo goba tša go rekega. Go e na le moo, o kgetha tše di nkgago bose, tše nanana le tše di ka jewago gateetee. O kgetha dienywa tše di butšwitšego gabotse.
Mokriste yo a godilego moyeng o dula a tsoma melao ya motheo ya Beibele yeo e ka mo thušago go tseba se se nepagetšego le se se fošagetšego
2 Ka morago ga gore motho a ithute ka Jehofa gomme a kolobetšwe, tswalano ya gagwe le Modimo e tšwela pele e gola. Pakane ya gagwe ke go ba Mokriste yo a godilego moyeng. Go gola mo ga se ga gore motho a be le nywaga e mentši. Re bolela ka go gola moyeng, ke gore, go ba le tswalano ya kgauswi le Jehofa. Moapostola Paulo o be a nyaka gore Bakriste ba kua Efeso ba gole moyeng. O ile a ba kgothaletša gore e be batee tumelong gomme ba tšwele pele ba ithuta ka Jesu e le gore yo mongwe le yo mongwe wa bona e be “monna yo a ipheditšego, [a fihlelele] tekanyo ya boemo yeo e lego ya botlalo bja Kriste.”—Baefeso 4:13.
3. Phuthego ya Efeso e swana bjang le batho ba Jehofa lehono?
3 Phuthego ya kua Efeso e be e šetše e na le nywaga e mentši e le gona ge Paulo a be a e ngwalela lengwalo. Ba bantši ka phuthegong yeo ba be ba šetše ba na le phihlelo, e le Bakriste bao ba godilego moyeng. Lega go le bjalo, go be go na le ba bangwe bao ba bego ba swanetše go matlafatša tswalano ya bona le Jehofa. Ka mo go swanago le lehono, bana babo rena ba bantši le dikgaetšedi ba hlanketše Jehofa ka nywaga e mentši gomme ga bjale ke Bakriste bao ba godilego moyeng. Lega go le bjalo, ba bangwe ka diphuthegong ga se ba tšwa ba gola go fihla bokgoleng bjoo. Ka mohlala, ngwaga le ngwaga go kolobetšwa batho ba dikete, ka gona ba bangwe ba sa swanetše go gola moyeng. Go thwe’ng ka wena?—Bakolose 2:6, 7.
MOKRISTE A KA GOLA BJANG MOYENG?
4, 5. Bakriste bao ba godilego moyeng ba fapana bjang, eupša ke’ng seo ba swanago ka sona? (Bona seswantšho seo se lego mathomong a sehlogo.)
4 Ge o lebelela dienywa tše di butšwitšego mmarakeng, o kgona go bona gore ga di swane. Eupša gore ka moka ga tšona di butšwitše, go na le ka tsela yeo o bonago ka yona. Go bjalo le ka Bakriste bao ba godilego moyeng. Ga ba swane tlwaa. Ba tšwa dinageng tše di sa swanego le maemong a sa swanego. Ga ba lekane ka nywaga e bile ba rata dilo tše di sa swanego. Lega go le bjalo, Bakriste ka moka bao ba godilego moyeng ba na le dika tšeo ba swanago ka tšona tšeo di bontšhago gore ba godile moyeng. Tše dingwe tša dika tšeo ke dife?
‘Na go na le diphetogo tšeo nka di dirago gore ke ekiše Jesu kutšwanyana?’
5 Mokriste yo a godilego moyeng o ekiša Jesu gomme o latela “dikgato tša gagwe kgauswi.” (1 Petro 2:21) Jesu o itše go bohlokwa kudu gore motho a rate Jehofa ka pelo ya gagwe ka moka, ka moya ka moka le ka monagano ka moka, gotee le go rata moagišani wa gagwe ka mokgwa wo a ithatago ka wona. (Mateo 22:37-39) Mokriste yo a godilego moyeng o katanela go kwa keletšo yeo. Tsela yeo a phelago ka yona e bontšha gore tswalano ya gagwe le Jehofa le go rata batho go tšwa pelong ke tša bohlokwa kudu go yena.
6, 7. (a) Tše dingwe tša dika tšeo di bontšhago gore motho ke Mokriste yo a godilego moyeng ke dife? (b) Re swanetše go ipotšiša’ng?
6 Lerato ke se sengwe sa dika tše dintši tšeo Mokriste yo a godilego moyeng a di bontšhago. (Bagalatia 5:22, 23) Le gona o bontšha boleta, boitshwaro le go se fele pelo. Dika tše di ka mo thuša go kgotlelela maemo a thata ntle le go tenega le go se felelwe ke kholofelo ge a nyamišwa. Thutong ya gagwe ya motho ka noši, Mokriste yo a godilego moyeng o tsoma melao ya motheo ya Beibele yeo e mo thušago go tseba se se nepagetšego le se se fošagetšego. Ke moka, ge a diriša letswalo la gagwe leo le tlwaeditšwego ka Beibele, o tla kgona go dira diphetho tše bohlale. Mokriste yo a godilego moyeng o ikokobeditše, ka gona o dumela gore tlhahlo le ditekanyetšo tša Jehofa ka mehla di phala tša gagwe. * (Bona mongwalo wa ka tlase.) O bolela ditaba tše dibotse ka mafolofolo e bile o dira sohle seo a ka se kgonago go thuša phuthego gore e dule e le boteeng.
7 Go sa šetšwe gore re na le nako e kae re hlankela Jehofa, ka moka re swanetše go ipotšiša gore: ‘Na go na le diphetogo tšeo nka di dirago gore ke ekiše Jesu kutšwanyana? Na go na le moo nka kaonefatšago gona?’
“DIJO TŠE DI TIILEGO KE TŠA BATHO BA BA GODILEGO MOYENG”
8. Jesu o be a tseba Beibele le go e kwešiša gakaaka’ng?
8 Jesu Kriste o be a tseba Mangwalo gabotse e bile a a kwešiša. Gaešita le nakong ya ge a be a na le nywaga e 12, o ile a diriša Mangwalo ge a be a bolela le barutiši tempeleng. “Bohle bao ba bego ba mo theeditše ba be ba dutše ba makatšwa ke kwešišo ya gagwe le dikarabo tša gagwe.” (Luka 2:46, 47) Ka morago, ge a be a bolela ditaba tše dibotse, o ile a diriša Lentšu la Modimo ka bokgwari go tswalela manaba a gagwe melomo.—Mateo 22:41-46.
9. (a) Mokriste yo a godilego moyeng o na le lenaneo lefe la go ithuta? (b) Ke ka baka la’ng re ithuta Beibele?
9 Motho yo a nyakago go ba Mokriste yo a godilego moyeng o ekiša mohlala wa Jesu e bile o dira sohle se a ka se kgonago go kwešiša Beibele. Ka mehla o ithuta Mangwalo ka kelohloko gore a hwetše ditherešo tše di tseneletšego, ka gobane o a tseba gore “dijo tše di tiilego ke tša batho ba ba godilego moyeng.” (Baheberu 5:14) Mokriste yo a godilego moyeng o nyaka go ba le “tsebo e nepagetšego” ya Beibele. (Baefeso 4:13) Ka gona ipotšiše gore: ‘Na ke bala Beibele letšatši le letšatši? Na ke na le lenaneo la thuto ya motho ka noši? Na re swara borapedi bja lapa beke e nngwe le e nngwe?’ Ge o ithuta Beibele, tsoma melao ya motheo yeo e ka go thušago go tseba kamoo Jehofa a naganago ka gona le go ikwa ka gona. Ke moka diriša melao yeo ya motheo ge o dira diphetho. Seo se tla go thuša gore o be kgauswiuswi le Jehofa.
10. Mokriste yo a godilego moyeng o ikwa bjang ka keletšo ya Modimo le melao ya gagwe ya motheo?
10 Mokriste yo a godilego moyeng ga se a swanela go fo tseba seo Beibele e se bolelago. O swanetše go rata keletšo ya Modimo le melao ya gagwe ya motheo. Ke moka o bontšha lerato leo ka go dira thato ya Jehofa go e na le go dira thato ya gagwe. E bile o fetoša tsela yeo a phelago ka yona, a naganago ka yona le yeo a dirago dilo ka yona. Ka mohlala, o ekiša Jesu e bile o apara semelo se sefsa, seo se “bopilwego go ya ka thato ya Modimo tokong ya therešo le potegong.” (Bala Baefeso 4:22-24.) Go bohlokwa go gopola gore Modimo o dirišitše moya wa gagwe o mokgethwa go hlahla bangwadi ba Beibele. Ka gona ge Mokriste a ithuta Beibele, moya o mokgethwa wa Modimo o mo thuša gore a gole moyeng, a be le lerato kutšwanyana gotee le tswalano e botse le Jehofa.
KGOTHALETŠA MOYA WA BOTEE
11. Jesu o bile le phihlelo efe ge a be a le mo lefaseng?
11 Jesu e be e le motho yo a phethagetšego. Eupša ge a be a le mo lefaseng, o be a phela le batho ba sa phethagalago. Batswadi ba gagwe le bana babo le dikgaetšedi tša gagwe ka moka ba be ba sa phethagala. Gaešita le balatedi ba Jesu ba kgauswiuswi ba ile ba bontšha dika tše bjalo ka boikgantšho le boithati. Ka mohlala, bošegong bja pele ga lehu la gagwe, barutiwa ba gagwe ba ile ba ngangišana ka gore “ke ofe yo a bego a bonala e le yo mogolo go bona ka moka.” (Luka 22:24) Go sa šetšwe go se phethagale ga bona, Jesu o be a tseba gore go se go ye kae balatedi ba gagwe e be e tla ba Bakriste bao ba godilego moyeng gomme ba bopa phuthego yeo e nago le botee. Bjona bošegong bjoo, Jesu o ile a rapelela gore ba be le botee. O ile a kgopela Tatagwe wa legodimong gore ba be le botee, a re: “Go etša ge wena Tate o le boteeng le nna gomme nna ke le boteeng le wena.” O okeditše ka gore: “E le gore e be batee go etša ge rena re le batee.”—Johane 17:21, 22.
12, 13. (a) Pakane ya rena re le Bakriste ke efe? (b) Ngwanabo rena yo mongwe o ithutile bjang go kgothaletša moya wa botee?
12 Mokriste yo a godilego moyeng o dira gore go be le khutšo ka phuthegong. (Bala Baefeso 4:1-6, 15, 16.) Ka ge re le Bakriste, pakane ya rena ke gore re ‘kopane gotee ka kwano,’ ke gore, re šome mmogo ka botee. E le gore Mokriste a dire seo, o swanetše go ikokobetša. Ka gona gaešita le ge Mokriste yo a godilego moyeng a kgongwa ke go se phethagale ga batho ba bangwe, o šoma ka thata go boloka botee bja phuthego bo tiile. Ka gona ipotšiše gore: ‘Ke arabela bjang ge ngwanabo rena goba kgaetšedi a dira phošo? Ke ikwa bjang ge motho yo a itšego a nkweša bohloko? Na ke kgetha go se sa mmolediša? Goba na ke leka go lokiša tswalano ya ka le yena?’ Mokriste yo a godilego moyeng o nyaka go rarolla bothata go e na le gore yena e be bothata bathong ba bangwe.
13 Ela hloko mohlala wa Uwe. Nakong e fetilego, o be a dumelela mafokodi a bana babo le dikgaetšedi a mo kgopiša. Ke moka o ile a dira phetho ya go diriša Beibele le puku ya Insight on the Scriptures go ithuta ka bophelo bja Dafida. Ke ka baka la’ng a ile a kgetha Dafida? Ke ka gobane Dafida le yena o ile a swarwa gampe ke ba bangwe ba bahlanka ba Modimo. Ka mohlala, Kgoši Saulo o ile a leka go bolaya Dafida, batho ba bangwe setšhabeng ba ile ba nyaka go mo kgatla ka maswika, gomme gaešita le mosadi wa gagwe o ile a mo sega. (1 Samuele 19:9-11; 30:1-6; 2 Samuele 6:14-22) Eupša go sa šetšwe seo ba bangwe ba ilego ba mo dira sona, Dafida o be a rata Jehofa e bile a mmota. Le gona Dafida o ile a gaugela ba bangwe. Uwe o re le yena o be a swanetše go dira se se swanago. Ka morago ga gore a ithute ka mohlala wa Dafida, o ile a bona gore o swanetše go fetoša kamoo a ikwago ka gona ka mafokodi a bana babo. O be a swanetše go tlogela go gopola diphošo tša bona gomme a kgothaletše moya wa botee ka phuthegong. Na yeo ke pakane ya gago?
GWERANA FEELA LE BAO BA DIRAGO THATO YA MODIMO
14. Jesu o ile a kgetha bagwera ba gagwe bjang?
14 Jesu Kriste o be a na le bogwera. Banna le basadi, bafsa le batho bao ba godilego gaešita le bana ba be ba ikwa ba lokologile ge ba na le Jesu. Eupša o ile a kgetha bagwera ba gagwe ba bagolo ka kelohloko. O ile a botša baapostola ba gagwe gore: “Lena le bagwera ba ka ge e ba le dira seo ke le laelago sona.” (Johane 15:14) Jesu o ile a kgetha bagwera ba gagwe ba bagolo gare ga bao ba bego ba mo latela ka potego le bao ba bego ba rata Jehofa le go mo hlankela. Na o kgetha bagwera bao ba ratago Jehofa ka pelo ka moka? Ke ka baka la’ng seo se le bohlokwa?
Na o kgetha bagwera bao ba ratago Jehofa ka pelo ka moka?
15. Bafsa ba ka holwa bjang ke go gwerana le Bakriste bao ba godilego moyeng?
15 Dienywa tše dintši di butšwa gabotse ge go ruthetše. Ka mo go swanago, lerato le borutho la bana babo rena le dikgaetšedi le ka go thuša go ba Mokriste yo a godilego moyeng. Na o mofsa yo a lekago go dira phetho ya gore o tla dira eng ka bophelo bja gago? Ge e ba go le bjalo, gona kgetha bagwera gare ga batho bao ba hlanketšego Jehofa ka nywaga e mentšinyana le bao ba kgothaletšago moya wa botee ka phuthegong. Ba ka ba ba bile le mathata bophelong gomme ba kgotleletše diteko tše dintši ge ba dutše ba hlankela Jehofa. Ba ka go thuša go kgetha tsela e di phalago tšohle ya go phela. Ge o fetša nako e ntši o na le bona, ba ka go thuša go dira diphetho tše bohlale le go gola moyeng.—Bala Baheberu 5:14.
16. Bakriste bao ba godilego ka phuthegong ba ile ba thuša bjang kgaetšedi yo a itšego ge e be e sa le mofsa?
16 Kgaetšedi yo a bitšwago Helga o re ngwageng wa gagwe wa mafelelo sekolong, ba bantši ba bao a bego a tsena le bona ka klaseng ba be ba bolela ka dipakane tšeo ba nyakago go di fihlelela ge ba fetša sekolo. Ba bantši ba bona ba be ba nyaka go ya yunibesithing e le gore ba tle ba hwetše mešomo e lefago tšhelete e ntši. Lega go le bjalo, Helga o ile a boledišana le Bakriste bao ba godilego moyeng ka phuthegong ya gabo. O re: “Ba bantši ba bona ba be ba mpheta, gomme ba ile ba nthuša kudu. Ba ile ba nkgothaletša go tsenela tirelo ya nako e tletšego. Ka morago ga moo, ke ile ka kgona go fetša nywaga e mehlano ke le mmulamadibogo. Gona bjale, e lego nywaga e mentši ka morago, ke thabela gore ke ile ka diriša bofsa bja ka go hlankela Jehofa. Ga ke na lebaka la go itshola.”
17, 18. Tsela e botse kudu ya go hlankela Jehofa ke efe?
17 Ge re ekiša Jesu, re tla ba Bakriste bao ba godilego moyeng. Re tla batamela kgauswi le Jehofa, e bile kganyogo ya rena ya go mo hlankela le yona e tla gola. Motho o hlankela Jehofa gabotse kudu ge a godile moyeng. Jesu o ile a kgothaletša balatedi ba gagwe gore: “Seetša sa lena a se bonege pele ga batho, e le gore ba bone mediro ya lena e mebotse gomme ba nee Tatago lena yo a lego magodimong letago.”—Mateo 5:16.
18 Re ithutile kamoo Mokriste yo a godilego moyeng e ka bago kokwane ya phuthego. Le gona Mokriste o bontšha gore o godile moyeng ka tsela yeo a dirišago letswalo la gagwe. Matswalo a rena a ka re thuša bjang go dira diphetho tše dibotse? Le gona re ka hlompha bjang matswalo a ba bangwe? Re tlo araba dipotšišo tše sehlogong se se latelago.
^ ser. 6 Ka mohlala, bana babo rena bao ba godilego e bile ba na le phihlelo ba ka kgopelwa gore ba se sa hlankela kabelong e itšego gomme ba thuše bana babo rena ba bafsa bao ba newago kabelo yeo.


text:
BEIBELE E FETOŠA MAPHELO
“Ke Ile ka Thoma go Naganišiša Mabapi le Gore Bophelo bja ka bo be bo Lebile Kae”
NGWAGA WA MATSWALO: 1941
NAGA: AUSTRALIA
BOPHELO BJA PELE E EBA MOKRISTE: GO KGOGA LE GO NWA BJALA KUDU
BOPHELO BJA KA BJA NAKONG E FETILEGO:
Ke goletše Warialda, e lego torotswana ya New South Wales. Warialda ke lefelo la batho bao ba ratago go rua dilo tše bjalo ka dinku le dikgomo le go lema mabele le dibjalo tše dingwe. Torotswana yeo e hlwekile gomme ga e na bosenyi bjo bokaalo.
Ka ge e be e le nna yo mogolo baneng ba lesome, ke ile ka thoma go šoma ke na le nywaga e 13 gore ke thuše go hlokomela lapa. Ka ge ke be sa rutega gakaalo, ke be ke šoma dipolaseng. Ge ke na le nywaga e 15, ke be ke le modiši, ke tlwaetša dipere.
Go šoma dipolaseng go be go kgahliša e bile go na le mathata a gona. Ka lehlakoreng le lengwe, ke be ke tloga ke thabela mošomo gotee le tikologo ya moo. Ke be ke fela ke ora mollo bošego gomme ke lebelela ngwedi le legodimo leo le tletšego dinaledi ge diphefšaneng tša mantšiboa go kwala menko e bosana ya sethokgweng sa kgauswi. Ke gopola ke be ke nagana gore go swanetše go ba go na le Yo a bopilego dilo tšeo ka moka tše di kgahlišago. Ka lehlakoreng le lengwe, ke be ke phela le batho bao ba nago le ditutuetšo tše gobatšago moo dipolaseng. Ke be ke dula ke ekwa ba rogana, e bile ke hwetša disekerete gabonolo. Go se go ye kae ke ge ke phela ka go rogana le go kgoga.
Ke ile ka hudugela Sydney ge ke be ke na le nywaga e 18. Ke ile ka leka go tsenela tša bohlabani eupša ka ganwa ka ge ke be ke sa rutega gakaalo. Ke ile ka hwetša mošomo gomme ka fetša ngwaga ke dula Sydney. E bile ka yona nako yeo moo ke ilego ka kopana la mathomo le Dihlatse tša Jehofa. Ke ile ka dumela ge di be di ntaletša go ya go se sengwe sa diboka tša tšona gomme ka lemoga le semeetseng gore dithuto tša tšona di hupere therešo.
Lega go le bjalo, ka moragonyana ga moo, ke ile ka phetha ka go boela dithokgweng. Ke ile ka feleletša ke dula Goondiwindi, kua Queensland. Ke ile ka hwetša mošomo, ka nyala gomme ka maswabi, ka thoma le go nwa bjala.
Nna le mosadi wa ka re ile ra ba le bana ba babedi. Ge barwa ba ka ba se na go belegwa, ke ile ka thoma go naganišiša mabapi le gore bophelo bja ka bo be bo lebile kae. Ke ile ka gopola seo ke bego ke se kwele dibokeng tša Dihlatse kua Sydney gomme ka dira phetho ya gore ke gate mogato o itšego ka taba ye.
Ke ile ka hwetša tokollo ya kgale ya Morokami, yeo e bego e na le diaterese tša ofisi ya lekala ya Dihlatse tša Jehofa ya Australia. Ke ile ka di ngwalela lengwalo ke kgopela thušo. Di ile tša nkaraba ka go romela Hlatse e botho le e lerato gore e nketele. Go se go ye kae, ke ge e šetše e ithuta Beibele le nna.
KAMOO BEIBELE E FETOTŠEGO BOPHELO BJA KA:
Ge ke dutše ke ithuta Beibele, ke ile ka lemoga gore ke be ke swanetše go dira diphetogo tše dikgolo bophelong bja ka. Temana ya Beibele yeo e ilego ya nkgoma kudu e bile ya 2 Bakorinthe 7:1. Temana yeo e re kgothaletša gore re “itlhwekišeng ditšhila tšohle tša nama.”
Ke ile ka phetha ka gore ke be ke tla kgaotša go kgoga le go nwa kudu. Go be go se bonolo go dira diphetogo tšeo, ka ge ke be ke phetše ka mekgwa yeo ka nako e telele. Eupša ke be ke ikemišeditše go phela ka tsela yeo e thabišago Modimo. Ke ile ka thušwa kudu ke go diriša molao wa motheo wo o lego go Baroma 12:2, o rego: “Lesang go bopega ka sebopego sa tshepedišo ye ya dilo, eupša fetogang ka go fetola menagano ya lena.” Ke ile ka lemoga gore e le gore ke kgone go fetoša mekgwa ya ka, ke be ke swanetše go fetoša tsela ya ka ya go nagana gomme ke lebelele mekgwa ya ka ka tsela yeo Modimo a e lebelelago ka yona—e le e gobatšago. Modimo o ile a nthuša gore ke kgaotše go kgoga le go nwa kudu.
“Ke ile ka lemoga gore e le gore ke kgone go fetoša mekgwa ya ka, ke be ke swanetše go fetoša tsela ya ka ya go nagana”
Lega go le bjalo, ke ile ka thatafalelwa kudu ke go kgaotša go rogana. Ke be ke tseba keletšo ya Beibele yeo e lego go Baefeso 4:29, e rego: “Anke polelo e bodilego e se ke ya tšwa melomong ya lena.” Go dutše go le bjalo, ga se ka kgona gateetee go hlwekiša polelo ya ka. Ke ile ka thušwa ke go naganišiša ka mantšu a lego go Jesaya 40:26. Ge temana yeo e bolela ka magodimo ao a tletšego dinaledi, e re: “Emišetšang mahlo a lena godimo le bone. Ke mang yo a hlodilego dilo tše? Ke Yena yo a tšweletšago makoko a tšona ka boati, a di bitšago ka moka ka maina. Ka baka la boati bja matla a magolo, e bile e le yo matla kudu, ga go le e tee ya tšona yeo e hlaelago.” Ke ile ka ipotša gore ge e ba Modimo a bile le matla a go bopa legohle le legologolo—leo ke bego ke tloga ke rata go le lebelela—ruri o be a ka mpha matla a go dira diphetogo gore ke mo kgahle. Ka go rapela kudu le go katana kudu, ganyenyane-ganyenyane ke ile ka kgona go laola polelo ya ka.
KAMOO KE ILEGO KA HOLEGA KA GONA:
Le ge dipolaseng tšeo ke bego ke šoma go tšona go be go na le batho ba sego kae, ke be ke sa hwetše sebaka se sentši sa go boledišana le bona ka ge ke be ke le modiši. Lega go le bjalo, ka tlwaetšo yeo e newago dibokeng tša Dihlatse tša Jehofa, ke ithutile tsela ya go bea ditaba gabotse. Ka mohlala, tlwaetšo yeo e nthušitše gore ke kgone go boledišana le ba bangwe ka ditaba tše dibotse tša Mmušo wa Modimo.—Mateo 6:9, 10; 24:14.
Ke thabetše go hlankela ke le mogolo ka phuthegong nywageng e mmalwa e fetilego. Ke go tšea e le tokelo go dira selo le ge e le sefe seo nka se kgonago go thuša badumedigotee le nna. Lega go le bjalo, selo seo ke šegofaditšwego kudu ka sona ke go hlankela Jehofa gotee le mosadi wa ka yo a botegago le yo lerato mmogo le bana ba rena ba babotse.
Ke leboga Jehofa ge a ntumeletše—nna motho yo a sa rutegago gakaalo—gore ke rutwe ke yena. (Jesaya 54:13) Ke dumelelana ka mo go feletšego le mantšu a Diema 10:22, a rego: “Tšhegofatšo ya Jehofa e a humiša.” Nna le ba lapa la ka re fagahletše go ithuta mo go oketšegilego ka Jehofa le go mo hlankela ka mo go sa felego.


text:
MOROKAMI February 2014 | Ntwa Yeo e Fetošitšego Lefase
Ke ka baka la’ng ntwa ya pele ya lefase e ile ya hlakahlakanya lefase? Na dikarabo di re utollela se sengwe ka bokamoso?
TABA YA LETLAKALA LA KA NTLE
Ntwa Yeo e Fetošitšego Lefase
Ke bjang ntwa ya pele ya lefase, yeo gape e bitšwago “Ntwa e Kgolo,” e fetošitšego lefase ka ditsela tšeo di sa dutšego di re kgoma lehono?
TABA YA LETLAKALA LA KA NTLE
Sebaki sa Kgonthe sa Ntwa le Tlaišego
Beibele e tswalanya bjang ntwa ya kua legodimong le ntwa ya lefase gaešita le mathata a lego lefaseng?
BEIBELE E FETOŠA MAPHELO
Kholofetšo ya Lefase la Paradeise e Fetošitše Bophelo bja ka!
Ivars Vigulis o be a theile bophelo bja gagwe botumong, letagong le go thabeleng go phadišana ka dithuthuthu. Ditherešo tša Beibele di fetošitše bophelo bja gagwe bjang?
Na o be o Tseba?
Go be go dirišwa dikgopha dife mehleng ya Beibele? Ke dibego dife tšeo di bego di amogelega tempeleng kua Jerusalema?
BABADI BA RENA BA A BOTŠIŠA
Ke ka Baka la Eng Modimo a Dumelela ba Matla ba Gatelela Bao ba se Nago Matla?
Beibele e hlalosa seo Modimo a se dirago ka kgatelelo ga bjale le seo a tlago go se dira nakong e tlago.
EKIŠA TUMELO YA BONA
O Ile a Kgotlelela ge a Swarwa ka go Hloka Toka
Na o kile wa swarwa ka go hloka toka? Na o duma go bona Modimo a lokiša ditaba? Ela hloko kamoo o ka ekišago Eliya yo a botegago.
Dipotšišo tša Beibele di a Arabja
Na go na le bohlatse bjo bo bontšhago gore Beibele etšwa go Modimo? E ngwadilwe bjang?
Dihlogo tše Dingwe tša Inthaneteng
Khutšo ya Lefase—Go Re’ng e le Toro Feela?
Maiteko a batho a go tliša khutšo ya lefase a paletšwe. Ela hloko mabaka a mmalwa.


text:
THUTO 7
Na o Fela o Lewa ke Bodutu le go Boifa?
Lebelela mošemanyana yo a lego mo seswantšhong. Na ga a bonagale a lewa ke bodutu e bile a boifa? Na le wena o kile wa ikwa ka tsela yeo?— Motho yo mongwe le yo mongwe o fela a ikwa ka tsela yeo. Beibele e bolela ka bagwera ba Jehofa bao le bona ba ilego ba lewa ke bodutu le go boifa. Yo mongwe wa bona e be e le Eliya. Anke re ithute ka yena.
Eliya o be a dula Isiraele kgalekgale, pele Jesu a ka belegwa. Ahaba e lego kgoši ya Isiraele, o be a sa rapele Modimo wa therešo e lego Jehofa. Ahaba le mosadi wa gagwe e lego Isebele ba be ba rapela modimo wa maaka yo a bitšwago Baali. Ka gona Baisiraele ba bantši le bona ba ile ba thoma go rapela Baali. Mohumagadi Isebele o be a na le pelo e mpe gomme o be a nyaka go bolaya batho ka moka bao ba bego ba rapela Jehofa, go akaretša le Eliya! Na o a tseba gore Eliya o ile a dira eng?—
Eliya o ile a tšhaba! O ile a tšhabela lešokeng gomme a utama ka leweng. O nagana gore ke ka baka la eng a ile a dira seo?— Ee, o be a boifa. Eupša Eliya o be a se a swanela go boifa. Ka baka la eng? Ka gobane o be a tseba gore Jehofa o be a ka mo thuša. Jehofa o be a kile a bontšha Eliya matla a gagwe. Lebakeng le lengwe, Jehofa o kile a araba thapelo ya Eliya ka go romela mollo o tšwago legodimong. Ka gona ga go na pelaelo gore Jehofa o be a ka thuša Eliya le mo lebakeng le!
Ge Eliya a be a le ka leweng, Jehofa o ile a bolela le yena a mmotšiša gore: ‘O nyaka eng mo?’ Eliya o ile a araba a re: ‘Go šetše nna feela yo a sa go hlankelago. Ke nnoši e bile ke boifa gore ke tla bolawa.’ Eliya o be a nagana gore barapedi ka moka ba Jehofa ba be ba bolailwe. Eupša Jehofa o ile a re go Eliya: ‘Aowa, ga go bjalo. Go sa na le batho ba 7 000 bao ba sa ntlhankelago. Eba le sebete. Go sa na le mošomo o montši wo ke nyakago o o dira!’ Na o nagana gore Eliya o ile a thabela go kwa seo?—
O ka ithuta eng go seo se diragaletšego Eliya?— O ka ithuta gore ga se wa swanela go ikwa o lewa ke bodutu le go boifa. O na le bagwera bao ba ratago Jehofa le bao ba go ratago. Le gona Jehofa o na le matla a magolo gomme o tla dula a go thuša! Na ga o thabele go tseba gore ga o nnoši?—


text:
Ikgokaganye le Rena
Re thabela go thuša bao ba kgahlegelago go ithuta Beibele goba mošomo wa rena wa lefase ka bophara. Kgetha e nngwe ya ditsela tšeo o ka ikgokaganyago le Dihlatse tša Jehofa tša lefelong la geno.
Re founele goba o re ngwalele o diriša boitsebišo bjo bo lego ka mo tlase
Namibia
Watch Tower Bible and Tract Society
Private Bag X2067
KRUGERSDORP
1740
SOUTH AFRICA
+27 11-761-1000
Dinako tša Mošomo
Mošupologo go fihla ka Labohlano
Go thoma ka 7:45 a.m. go ya go 4:45 p.m. (South Africa Standard Time)


text:
PHAFOGA!
May 2014 | Kgateletšego
—Ditsela tša go Lebeletšana le Yona
Kgateletšego e ka go hola, ge feela o ka lebeletšana le yona gabotse.
Madireng a Lefase
Ditaba di akaretša: lefelo leo go hwetšwago diphedi tše difsa tše ka godimo ga tše 100 ngwaga le ngwaga, tekanyo ya nako e šišintšwego yeo bana ba swanetšego go bogela thelebišene ka yona, le tšwelopele goba poelomorago ya go tšweletša mohlagase o hlwekilego.
TABA YA LETLAKALA LA KA NTLE
Kgateletšego
—Ditsela tša go Lebeletšana le Yona
Ditšhišinyo tše di šomago tšeo di lego ka Beibeleng tšeo di ka go thušago go lebeletšana le kgateletšego yeo e bakwago ke dilo tše nne tše di tlwaelegilego.
THUŠO BAKENG SA LAPA
Kamoo o ka Rutago Bafsa go Diriša Inthanete ka Šedi
O ka kgaotša bjang go bea melao gomme wa thuša ngwana wa gago go itirela diphetho tše bohlale?
POLEDIŠANO
Setsebi sa go Bua se Hlalosa Tumelo ya Sona
Ka nywaga e mentši, Ngaka Guillermo Perez o be a dumela thuto ya tlhagelelo, eupša gabjale o kgodišegile gore mebele ya rena e bopilwe ke Modimo. Ke’ng seo se mo fetošitšego kgopolo?
Go Tsongwa ga Baloi Kua Yuropa
Mehla e sehlogo le e mebe e bakilwe ke “puku e sehlogo kudu . . . , le yeo e sentšego megopolo ya batho go feta puku le ge e le efe yeo e kilego ya ba gona lefaseng.”
PONO YA BEIBELE
Go Naganišiša
Motho a ka naganišiša ka ditsela tše di sa swanego.
Bohlale bo a Goeletša
—Na o a bo kwa?
Bohlale bja kgonthe bo tla rarolla mathata a batho.
Dihlogo tše Dingwe tša Inthaneteng
Na ke Tšeela Dilo Godimo?
Bafsa ba bangwe ba newa tokologo go feta ba bangwe. Seo se dirwa ke’ng?
Na o Loketše go Ratana?
Ela hloko dipotšišo tše nne tšeo di ka go thušago go dira phetho ya ge e ba o loketše go ratana.
Go Thwe’ng ge e ba Batswadi ba ka ba Hlalana?
O ka dira’ng gore o se sa ikwa o nyamile, o galefile goba o selekegile?
Seo Bafsa ba se Bolelago ka Ponagalo ya Mmele
Ke ka baka la’ng e le tlhohlo go bafsa go ba le pono e lekalekanego ka ponagalo ya mmele? Ba ka thušwa ke’ng?
Moshe o Godišetšwa Egipita
Ke ka baka la’ng mmago Moshe a ile a mmea Nokeng ya Nile? Ithute ka mo go oketšegilego ka Moshe, lapa labo le morwedi wa Farao.


text:
Batho ba Diketekete ba Ithuta go Bala le go Ngwala
Ka 2011, Dihlatse tša Jehofa di thušitše batho ba ka godimo ga 5 700 gore ba kgone go bala le go ngwala.
Ghana:
Mengwaga e 25 e fetilego, re thušitše batho ba ka godimo ga 9 000 go ithuta go bala le go ngwala.
Zambia:
Go tloga ka 2002, batho ba e ka bago ba 12 000 ba kaonefaditše go bala le go ngwala. Agnes yo a nago le mengwaga e 82, o re: “
Ge diklase tša go ithuta go bala le go ngwala di thoma ka diphuthegong, ke ile ka ikemišetša go ingwadišetša yona. Klaseng ya pele, ke ile ka ithuta go ngwala leina la ka!”
Peru:
Morutwana yo mongwe wa nywaga e 55 o ngwadile gore: “
Ke be ke sa nagane gore ke tla tsoga ke ithutile go bala le go ngwala ka ge batswadi ba ka ba sa ka ba nkiša sekolong.”
Mozambique:
Batho ba ka godimo ga 19 000 ba ithutile go bala mengwageng e 15 e fetilego. Morutwana yo mongwe e lego Felizarda o itše: “
Ke thabišwa ke gore ga bjale nka kgona go hwetša le go balela ba bangwe ditemana tša Beibele. Seo se be se le thata kudu go nna peleng.”
Dihlakahlakeng tša Solomon:
Ofisi ya rena ya lekala e ngwadile gore: “
Nakong e fetilego, batho ba bantši bao ba dulago dikarolong tše lego lekatana ba be ba se na dikolo. Le gona, basetsana ba bantši ba be ba hwetša thuto e nyenyane feela. Ka gona, batho ba bagolo ba be ba holwa ke diklase tše. Ka morago ga go fetša thuto ye, batho ba bantši ba ile ba thoma go ikholofela.””


text:
POLEDIŠANO | IRÈNE HOF LAURENCEAU
Ngaka ya go Bua Marapo le Malokololo e Hlalosa Tumelo ya Yona
Ngaka Irène Hof Laurenceau ke ngaka ya go bua marapo le malokololo kua Switzerland. Ka nako e nngwe o kile a belaela go ba gona ga Modimo. Eupša ka morago ga nywaga e itšego o ile a phetha ka gore Modimo o gona le gore ke Mothomi wa bophelo. Phafoga! e mmotšišitše ka mošomo wa gagwe le tumelo ya gagwe.
O ile wa kgahlwa ke eng ka thutamahlale?
Ge ke be ke sa le ngwana, ke be ke rata tlhago kudu. Ke goletše Richterswil, e lego motsana o mobotse wa Switzerland lebopong la Letsha la Zurich. Batswadi ba ka le bagolwane ba ka ba be ba fela ba nntšha gore re sepelesepele gomme ba mpotša ka diphedi le dimela tšeo re bego re di bona tseleng.
Ke ka baka la eng o ile wa ithutela go ba ngaka ya go bua marapo le malokololo?
Tate o ile a šoma nakwana e le mothuši phapošing ya go direla diophareišene sepetleleng sa motseng. Seo a ilego a se bona se ile sa mo dira gore a bolele ka phišego mabapi le diophareišene. Phišego ya gagwe e ile ya nkgahla kudu moo e lego gore ka morago ke ile ka kgetha go ithutela go ba ngaka ya go bua. Ke ile ka ithutela go bua marapo le malokololo ka gobane ke rata tsela yeo metšhene e dirišwago ka yona. Dingaka tša go bua marapo le malokololo di swanetše go nagana bjalo ka moentšeneare gore di kgone go lokiša marapo, mešifa le ditšhika tšeo di dirago gore re kgone go sepela.
Sa bohlokwa kudu ke gore ke thabela go bona boemo bja tša maphelo bja balwetši ba ka bo kaonefala. Ke tloga ke thabela go šoma ka batho.
Ke ka baka la eng o be o belaela go ba gona ga Modimo?
Dipelaelo tša ka di thomile ke sa le yo mofsa gomme ke be ke tutuetšwa ke dintlha tše pedi ka mo go kgethegilego. Ya pele ke gore ke ile ka hwetša gore bahlahli ba bangwe ba bodumedi kua kerekeng ba be ba gobogile boitshwarong gomme se se be se ntshwenya kudu. Ya bobedi ke gore kua sekolong, ba bangwe ba barutiši ba ka ba thutaphedi ba be ba dumela thuto ya tlhagelelo—e lego thuto yeo ke ilego ka e amogela, kudukudu ge ke be ke eya yunibesithing.
Ke ke baka la eng o ile wa amogela thuto ya tlhagelelo?
Ke be ke kgolwa baprofesara ba ka. Go oketša moo, ke be ke nagana gore go swana ga kagego ya mmele magareng ga mehuta e itšego ya diphoofolo go be go bontšha gore di tšwa mohuteng o tee le go thekga kgopolo ya gore diphetogo dikarolwaneng tša leabela di tšweletša mehuta e mefsa ya diphedi.
Lega go le bjalo, ke ka baka la eng ge nako e dutše e eya o ile wa fetoša monagano?
Mogwera o ile a ntaletša sebokeng sa Dihlatse tša Jehofa. Ke ile ka kgahlwa ke phuthego e nago le bogwera gotee le dipolelo tšeo di rutago. Ka morago, mosadi yo a nago le bogwera wa phuthegong yeo o ile a nketela, gomme ka mmotšiša gore: “Nka kgodišega bjang gore Beibele e bolela therešo?”
O ile a mpontšha diporofeto tša Beibele mabapi le ditiragalo tšeo di hlaolago mehla ya rena. Mohlala ke boporofeta bja Jesu bja gore mehla ya bofelo ya lefase la gona bjale e be e tla hlaolwa ka dintwa lefaseng ka moka, “ditšhišinyego tše dikgolo” le “leuba la malwetši le tlhaelelo ya dijo” * gohle. Gape o ile a bolela ka diporofeto tšeo di bego di bolela e sa le pele ka go senyega ga tša leago le go oketšega ga megabaru gotee le dilo tše dingwe tše mpe tšeo re di bonago kudu lehono. * Go se go ye kae, ke ile ka thoma go ithuta Beibele gomme kapejana ka lemoga gore dipolelelopele tša yona di a phethagala ka mehla. Gape ke ile ka thoma go hlahlobišiša dipono tša ka mabapi le gore bophelo bo thomile bjang.
Na nyakišišo ya gago ya tša kalafo e go thušitše gore o naganišiše ka gore bophelo bo thomile bjang?
Ee. Ge ke be ke thoma go ithuta Beibele, ke be ke nyakišiša ka ophareišene ya letolo. Go thoma mafelelong a bo-1960, borathutamahlale ba ile ba thoma go kwešiša gabotse go šoma ga letolo mo go raraganego. Ba ile ba hwetša gore letolo la rena ga le kobegele ka lehlakoreng letee feela go swana le segono. Go e na le moo, le a bidikana e bile le a thedimoga—e lego motswako o dirilwego ka bohlale wo o dirago gore letolo le kgone go ya kua le kua ka mo go nabilego, e lego seo se dirago gore re kgone go sepela, go bina, go thedimoga lehlweng le go dira dilo tše dingwe tše dintši kudu.
Go tšere nywaga e 40 banyakišiši ba leka go hlama letolo la maitirelo. Eupša ga go bonolo go ekiša letolo la motho ka baka la go raragana ga lona. Go oketša moo, ge matolo a maitirelo a bapišwa le letolo la rena, ga a swarelele lebaka le letelele. Gaešita le ge bahlami bao ba na le didirišwa tšeo di kaonefaditšwego, ba a thaba ge matolo ao ba a dirilego a swarelela lebaka la nywaga e 20. Go ba gona, letolo la rena le dirilwe ka disele tšeo di phelago tšeo di dulago di mpshafatšwa. Go ya ka nna, letolo le hlatsela bohlale bja Modimo, e sego megato e se nago bohlatse ya thuto ya tlhagelelo.
Go thwe’ng ka diphetogo dikarolwaneng tša leabela le go swana ga kagego magareng ga mehuta e mengwe ya diphedi?
Go swana moo go šupa gore Mohlami ke o tee. Go oketša moo, diphetogo dikarolwaneng tša leabela ga di kaonefatše tsela yeo diphedi di hlamilwego ka yona ka go di dira gore e be tša mohuta wa maemo a godingwana. Go e na le moo, go bonagala diphetogo tšeo di senya dikarolwana tša leabela. Go ba gona, go a kgonega gore kotsi e phethe morero o itšego o nago le mohola—mohlomongwe go ka thwe go swana le ge setimela se thula leporogo gomme se le phušola, ka go re’alo seo se šireletša motse madireng ao a šwahlelago. Eupša kotsi yeo ga se ya kaonefatša motse. Ka mo go swanago, diphetogo dikarolwaneng tša leabela ga di kaonefatše diphedi. Le gona, di ka se tsoge di tšweleditše selo seo se hlamilwego ka bohlale kudu go swana le letolo la motho—go sa bolelwe ka dikarolo tše dingwe tša mmele wa motho.
Diphetogo dikarolwaneng tša leabela di ka se tsoge di tšweleditše selo seo se hlamilwego ka bohlale kudu go swana le letolo la motho
Ke ka baka la eng o ile wa ba yo mongwe wa Dihlatse tša Jehofa?
Ge ke be ke thoma go diriša melao ya motheo ya Beibele, bophelo bja ka bo ile bja kaonefala kudu. Go oketša moo, ka 2003, ke ile ka ya kopanong ya ditšhabatšhaba ya Dihlatse tša Jehofa gomme moo ka bona botee bjo bo kgethegilego bja go swana le bja lapa, gaešita le gare ga batlakopanong bao ba bego ba sa ka ba kopana pele. Ba be ba bontšhana lerato la kgonthe, gomme ke be ke nyaka go ba karolo ya seo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baheberu 2:1-18
2 Ke ka baka leo go nyakegago gore re hlokomedišiše dilo tše re di kwelego,+ gore re se ke ra gogolega.+2 Gobane ge e ba lentšu leo le boletšwego ka barongwa+ e bile le le kgonthišeditšwego gomme go tshela molao mo gongwe le mo gongwe le tiro e nngwe le e nngwe ya go se kwe di lefeleditšwe ka go dumelelana le toka,+3 gona re tla phonyokga bjang+ ge e ba re hlokomologile+ phološo ya bogolo bjo bokaalo+ ka ge e thomile go bolelwa ka Morena wa rena+ gomme ra e kgonthišetšwa+ ke bao ba mo kwelego?4 Modimo o ile a ba tlatša go neeng bohlatse ka dipontšho gotee le dimaka le mediro e fapafapanego e matla+ le ka go abja+ ga moya o mokgethwa go ya ka thato ya gagwe.+5 Gobane ga se a bea tlase ga barongwa lefase le le tlago leo go agilwego go lona,+ leo re bolelago ka lona.6 Eupša hlatse e nngwe e neile bohlatse felo mo gongwe, ya re: “Motho ke eng moo o bilego o dula o nagana ka yena,+ goba morwa wa motho ke eng ge o bile o mo hlokomela?+7 O mo dirile gore a be ka tlasana ga barongwa; o mo rwešitše mphapahlogo wa letago le kgodišo+ gomme wa mmea gore a okamele mediro ya diatla tša gago.+8 Dilo ka moka o di beile tlase ga dinao tša gagwe.”+ Ka go bea dilo ka moka ka tlase ga morwa wa gagwe,+ Modimo ga se a tlogela selo se se ka tlase ga morwa wa gagwe.+ Lega go le bjalo, gona bjale ga re ešo ra bona dilo ka moka di le ka tlase ga morwa wa gagwe.+9 Eupša re a bona gore Jesu yo a ilego a dirwa gore a be ka tlasana ga barongwa,+ ga bjale o rwešitšwe mphapahlogo wa letago+ le kgodišo gobane a ile a hwa,+ gore ka botho bjo bogolo bja Modimo a hwele motho yo mongwe le yo mongwe.+10 Gobane go be go swanetše gore Yo dilo ka moka di lego gona ka baka la gagwe+ le yo dilo ka moka di lego gona ka yena, ka go iša barwa ba bantši letagong,+ a dire gore Moemedi yo Mogolo+ wa phološo ya bona e be yo a phethagetšego ka ditlaišego.+11 Gobane yo a kgethagatšago le bao ba kgethagatšwago+ ka moka ba tšwa go o tee,+ ke ka lona lebaka le a sa hlabjego ke dihlong tša go ba bitša “bana bešo,”+12 go etša ge a re: “Ke tla bolela leina la gago go bana bešo; ke tla go tumiša ka kopelo gare ga phuthego.”+13 A buša a re: “Ke tla mmota.”+ Gape a re: “Bonang nna le bana ba banyenyane bao Jehofa a nneilego bona.”+14 Ka gona, ka ge “bana ba banyenyane” ba na le kabelo mading le nameng, le yena o bile le karolo dilong tše di swanago,+ gore ka lehu la gagwe+ a fediše+ yo a nago le mokgwa wa go baka lehu,+ e lego Diabolo;+15 le gore a lokolle+ bohle bao ka go boifa lehu+ ba bilego bokgobeng bophelo bja bona ka moka.+16 Gobane ruri ga a thuše barongwa, eupša o thuša peu ya Aborahama.+17 Ka baka leo o ile a tlamega gore a swane le “bana babo” ka ditsela tšohle+ gore e be moperisita yo a phagamego yo a gaugelago le yo a botegago dilong tšeo di lego mabapi le Modimo,+ e le gore a nee sehlabelo sa poelanyo+ bakeng sa dibe tša batho.+18 Ka ge yena a ile a tlaišega ge a be a lekwa,+ o kgona go thuša bao ba lekwago.+


text:
Madireng a Lefase
China
Dikgweding tša pele tše senyane tša ngwaga wa 2013, palo ya tlhalo kua Beijing e ile ya hlatlogela go 41 lekgolong ge e bapetšwa le ya ngwaga wa 2012. Ditsebi di dumela gore koketšego yeo e ka ba e bakilwe ke banyalani bao ba bego ba leka go phema 20 lekgolong ya motšhelo woo o sa tšwago go thongwa go lefša dithekišong tša dintlo. Ka tlase ga maemo a itšego banyalani bao ba hlalanego ba fokoletšwa motšhelo ge ba rekiša ntlo ya bobedi.
Lefase
Mokgatlo wa Ditšhaba tše Kopanego o šišintše gore go na le kgonagalo ya gore batho ba bantši ba je dikhunkhwane e le tsela ya go lwantšha phepompe. Pego e nngwe e sa tšwa go hlalosa gore ka ge dikhunkhwane di na le phepo e bile di eja dilo tšeo di sa jewego ke batho, dikhunkhwane tšeo di jewago “di ka tšewa e le mohuta o mongwe wa nama.” Lega go le bjalo, pego yeo e lemogile gore “ditšhaba tše dingwe ga di rate tatso ya [dikhunkhwane].”
Canada
Dikliniki tša go thuša go belega di lebeletšane le bothata bja tša molao le bja go se tsebe gore di dire’ng ka mae a batho a nontšhitšwego ao a kgahlišitšwego ao bao go thwego ke beng ba ona ba sa hwetšagalego. Kliniki e nngwe e begile gore e sa bolokile mae a nontšhitšwego ka ntle ga mmele a 1 000 ao balwetši ba ona go thwego ga ba hwetšagale.
Ireland
Makatholika ao a nyalanago kua Ireland a be a swanetše go kgetha magareng ga lenyalo la tirelo ya bodumedi goba ya semmušo go fihla ka 2013, eupša ga bjale a ka kgetha ge e ba a nyaka tirelo ya manyalo yeo e dirwago ke sehlopha sa dikgahlego tša batho. Go ya ka pego ya ditaba ya Reuters, “dikgopelo tša batho bao ba sa kgotsofalelego lenyalo la semmušo ofising ya go ingwadiša eupša ba sa nyake tirelo ya bodumedi di bakile mošomo o montši” go bao ba fanago ka tirelo yeo e mpsha.


text:
“Ke na le Kholofelo go Modimo”
“Adama wa mafelelo [o ile a] ba moya o neago bophelo.”—1 BAKOR. 15:45.
DIKOPELO: 111, 12
1-3. (a) Ke thuto efe yeo re swanetšego go e bala gare ga dithuto tša rena tše bohlokwa kudu? (b) Ke ka baka la’ng thuto ya tsogo ya bahu e le bohlokwa kudu? (Bona seswantšho se se lego ka mo godimo.)
O BE o ka re’ng ge motho a ka go botšiša gore: ‘Dithuto tše bohlokwa kudu bodumeding bja gago ke dife?’ Ga go pelaelo gore o be o ka bolela gore Jehofa ke Mmopi le gore ke yena a re filego bophelo. Mohlomongwe o ka bolela le gore o dumela go Jesu Kriste yo a re hwetšego e le topollo. Le gona o be o ka bolela le gore lefase la paradeise le kgauswi, moo batho ba Modimo ba tlago go phela ka mo go sa felego. Eupša na o be o ka bolela ka tsogo ya bahu e le e nngwe ya dithuto tše bohlokwa kudu tša tumelo ya gago?
2 Gaešita le ge re na le kholofelo ya go tlo phologa masetlapelo a magolo le go phela mo lefaseng ka mo go sa felego, re na le mabaka a kwagalago a go bolela ka tsogo ya bahu e le e nngwe ya dithuto tše bohlokwa kudu go seo re se dumelago. Moapostola Paulo o ile a bontšha gore ke ka baka la’ng tsogo ya bahu e le e nngwe ya dithuto tše bohlokwa go Bakriste. O itše: “Ge e ba ruri go se na tsogo ya bahu, gona le Kriste ga se a tsošwa.” Ge e ba Kriste a se a ka a tsošwa bahung, gona o be a ka se be Kgoši ya rena yeo e bušago, le gona go ruta batho gore o a buša e be e tla ba ga lefeela. (Bala 1 Bakorinthe 15:12-19.) Lega go le bjalo, re a tseba gore Jesu o ile a tsošwa bahung. Ka ge re dumela gore Jesu o ile a tsošwa bahung, ga re swane le Basadutsei bao ba ilego ba gana ba tiišitše gore bahu ba ka phela gape. Gaešita le ge batho ba re kwera, re dula re na le tumelo e tiilego ya gore bahu ba tlo tsošwa.—Mar. 12:18; Dit. 4:2, 3; 17:32; 23:6-8.
3 Ge Paulo a be a ngwala ka ‘thutatumelo ya pele ya mabapi le Kriste,’ o ile a bolela le ka ‘thuto ya tsogo ya bahu.’ (Baheb. 6:1, 2) Le gona, Paulo o ile a bolela a tiišitše gore o na le kholofelo ya gore bahu ba tlo tsošwa. (Dit. 24:10, 15, 24, 25) Le ge thuto ya tsogo ya bahu e le thutatumelo ya pele, e lego yeo re ithutago yona ge re thoma go ithuta Beibele, re swanetše go ithuta yona ka kelohloko. (Baheb. 5:12) Ka baka la’ng?
4. Re ka ipotšiša dipotšišo dife mabapi le tsogo ya bahu?
4 Ge batho ba thoma go ithuta Beibele, gantši ba ithuta ka dipego tša tsogo, tše bjalo ka tsogo ya Latsaro. Le gona ba ithuta ka gore Aborahama, Jobo le Daniele ba be ba na le tumelo ya gore go tla ba le tsogo ya bahu nakong e tlago. Eupša o be o ka re’ng ge motho yo mongwe a be a ka re o mo nee bohlatse bja go tšwa ka Beibeleng bja gore ke ka baka la’ng o tshepa kholofetšo ya gore go tla ba le tsogo ya bahu, gaešita le ge e boletšwe mengwageng e makgolo e fetilego? Le gona, na ge e le gabotse Beibele e a bolela gore bahu ba tlo tsošwa neng? Go hwetša dikarabo tša dipotšišo tše go bohlokwa ka gobane go tla re thuša go tiiša tumelo ya rena. Ka gona a re kweng gore Mangwalo a di araba bjang.
KHOLOFETŠO YA TSOGO YEO E BOLETŠWEGO MENGWAGA E MAKGOLO E FETILEGO
5. Ke dipotšišo dife tša mabapi le tsogo ya bahu tšeo re tlago go di araba?
5 Go bonolo go dumela gore motho yo a sa tšwago go hwa a ka tsoga. (Joh. 11:11; Dit. 20:9, 10) Eupša na re ka dumela gore motho yo e lego kgale a hwile—gaešita le ge a hwile mengwageng e makgolo e fetilego—a ka tsoga bahung nakong e tlago? Na re ka dumela gore o tla tsoga bahung go sa šetšwe gore ke kgale a hwile goba o sa tšwa go hwa? Ge e le gabotse go na le tsogo yeo o šetšego o dumela go yona yeo e ilego ya direga ka morago ga mengwaga e makgolo e tshepišitšwe. Ke tsogo efe yeo re bolelago ka yona? Gona e ama bjang kholofelo yeo o nago le yona ya gore go tla ba le tsogo nakong e tlago?
6. Jesu o ile a akaretšwa bjang go phethagaleng ga boporofeta bjo bo lego go Psalme 118?
6 Ga bjale a re boleleng ka tsogo yeo go ilego gwa bolelwa ka yona mengwaga e mentši e sa le pele. Ela hloko Psalme 118, yeo ba bangwe ba naganago gore e ngwadilwe ke Dafida. E na le kgopelo yeo e rego: “Ao hle Jehofa, re phološe hle! . . . A go šegofatšwe yo a tlago ka leina la Jehofa.” Mohlomongwe o gopola gore batho ba ile ba tsopola boporofeta bjo bja mabapi le Mesia ge Jesu a be a tsena Jerusalema ka pokolwana ka Nisani 9, pejana ga lehu la gagwe. (Ps. 118:25, 26; Mat. 21:7-9) Eupša Psalme 118 e ile ya bontšha bjang gore tsogo yeo go boletšwego ka yona e sa le pele, go be go tlo feta mengwaga e mentši pele e ka direga? Ela hloko se sengwe seo boporofeta bja psalme bo se boletšego. E itše: “Leswika leo baagi ba le gannego le fetogile hlogo ya sekhutlo.”—Ps. 118:22.
7. Bajuda ba ile ba gana Jesu go fihla bokgoleng bofe?
7 “Baagi,” bao e lego baetapele ba Bajuda, ba ile ba gana Mesia. Ba ile ba dira se se fetago go gana Jesu goba go mo amogela e le Kriste. Bajuda ba bantši ba ile ba gana Jesu go fihla bokgoleng bja gore ba gapeletše Pilato gore a mo ahlolele lehu. (Luka 23:18-23) Ee, ba ile ba kgatha tema e kgolo ya gore Jesu a bolawe.
8. Go be go tla kgonega bjang gore Jesu e be “leswika le legolo la sekhutlo”?
8 Ge e ba Jesu a ile a ganwa le go bolawa ke Bajuda, o be a tlo ba bjang “leswika le legolo la sekhutlo”? Seo se be se tlo kgonega ge feela a be a ka tsošwa bahung. Jesu o ile a dira gore batho ba kwešiše taba ye ka go ba botša papišo yeo e bego e šupa go yena. Papišong yeo o boletše ka balemi bao ba bego swara gampe batho bao mong wa serapa a bego a ba rometše go bona. Seo balemi bao ba se dirilego se ile sa swana le ge Baisiraele ba be ba swara gampe baporofeta bao Modimo a bego a ba rometše go bona. Mafelelong a papišo ye, mong wa serapa o ile a romela morwa wa gagwe yo a mo ratago e bile e le mojabohwa. Na morwa yoo o ile a amogelwa? Le gatee. Balemi bao ba ile ba fihla bokgoleng bja gore ba mmolaye. Ka morago ga gore Jesu a bolele ka papišo ye, o ile a tsopola boporofeta bjo bo lego go Psalme 118:22. (Luka 20:9-17) Moapostola Petro le yena o ile a bolela se se swanago mabapi le boporofeta bjoo ge a be a bolela le Bajuda bao e lego “babuši, . . . banna ba bagolo le bamangwalo.” O ile a bolela ka “Jesu Kriste wa Monatsaretha, yo [ba] mo kokotetšego koteng eupša e le yo Modimo a mo tsošitšego bahung.” Ka morago ga moo Petro o ile a bolela ka mo go kwagalago gore: “Le ke ‘leswika leo le ilego la swarwa ke lena baagi e se la bohlokwa gomme le fetogile hlogo ya sekhutlo.’”—Dit. 3:15; 4:5-11; 1 Pet. 2:5-7.
9. Psalme 118:22 e ile ya bolela ka tiragalo efe e kgahlišago?
9 Ke therešo gore boporofeta bjo bo lego go Psalme 118:22 bo ile bja bolela mengwaga e makgolo e sa le pele gore tsogo e be e tla ba gona. Mesia o be a tlo ganwa gomme a bolawa, eupša o be a tlo tsošwa bahung gore e be leswika le legolo la sekhutlo. Ka gona Morwa yo a tsošitšwego e ile ya ba yena a nnoši yo a neilwego leina “leo ka lona re tlago go phološwa.”—Dit. 4:12; Baef. 1:20.
10. (a) Ke’ng seo Psalme 16:10 e se boletšego e sa le pele? (b) Ke ka baka la’ng re ka kgodišega gore Psalme 16:10 e be e sa bolele ka Dafida?
10 Ela hloko temana e nngwe yeo e ilego ya bolela gore go tla ba le tsogo. Tsogo yeo e ile ya direga ka morago ga mengwaga e fetago e sekete e boletšwe. Taba ye e re kgodiša gore tsogo ya bahu e tla ba gona go sa šetšwe gore e ile ya holofetšwa mengwaga e mentši pele e ka direga. Go Psalme 16, yeo e ngwadilwego ke Dafida, re bala gore: “O ka se tlogele moya wa ka o le Bodulabahu. O ka se dumelele mohlanka wa gago yo a botegago a bola ka lebitleng.” (Ps. 16:10) Dafida o be a sa bolele gore o be a ka se tsoge a hwile goba a ya ka lebitleng. Lentšu la Modimo le bolela ka mo go kwagalago gore Dafida o ile a tšofala. Ka morago ga go re a hwe, o ile “a robala le borakgolokhukhu ba gagwe gomme ba mmolokela Motseng wa Dafida.” (1 Dikg. 2:1, 10) Ka gona, Psalme 16:10 e ra go re’ng?
11. Petro o boletše neng ka Psalme 16:10?
11 Ka morago ga mengwaga e fetago e sekete Psalme ye e ngwadilwe, e bile go fetile dibeke tše mmalwa Jesu a tsošitšwe bahung, Petro o ile a bolela ka Psalme 16:10 le Bajuda ba diketekete le batho bao ba sokologetšego tumelong ya Sejuda. (Bala Ditiro 2:29-32.) O ile a bolela gore Dafida o be a hwile e le ka kgonthe e bile a bolokilwe. Batho bao ba bego ba theeditše Petro ba be ba tseba seo. Le gona, pego yeo ga e bolele gore go bile le motho yo a ilego a ganetša seo Petro a bego a se bolela mabapi le Dafida gore “o bone e sa le pele gomme a bolela ka tsogo” ya Mesia yo a holofeditšwego.
12. Psalme 16:10 e ile ya phethagala bjang, gona seo se tiišetša bjang taba ya gore go tla ba le tsogo ya bahu?
12 Petro o ile a gatelela taba yeo a bego a bolela ka yona ka go tsopola mantšu a Dafida ao a lego go Psalme 110:1. (Bala Ditiro 2:33-36.) Tsela yeo Petro a beilego mabaka ka yona a diriša Mangwalo e ile ya kgodiša mašaba gore Jesu e be e le “Morena le Kriste.” Eupša se bohlokwa le go feta ke gore batho ba ile ba bona gore Psalme 16:10 e ile ya phethagala ge Jesu a be a tsošwa bahung. Ka morago ga moo, moapostola Paulo le yena o ile a nea mabaka a kwagalago ge a be a bolela le Bajuda motseng wa Antiokia kua Pisidia. Seo a bego a se bolela se ile sa ba kgahla kudu gomme ba nyaka go kwa ka mo go oketšegilego. (Bala Ditiro 13:32-37, 42.) Le rena re swanetše go thabišwa ke gore diporofeto tše tša Beibele tša mabapi le tsogo di ile tša phethagala. Le gona re swanetše go thabišwa ke gore di a tshepagala gaešita le ge go ile gwa feta mengwaga e makgolo pele di ka phethagala.
BAHU BA TLO TSOGA NENG?
13. Ke dipotšišo dife tšeo re ka ipotšišago tšona mabapi le tsogo?
13 Re swanetše go thabišwa ke gore tsogo e ka ba gona le ge e ile ya tshepišwa mengwaga e mentši pele e ka direga. Lega go le bjalo, motho a ka ipotšiša gore: ‘Na ke swanetše go leta nako e telele e le gore ke tle ke bone motho yo ke mo ratago a tsoga bahung? Ge e le gabotse, bahu ba tlo tsoga neng?’ Jesu o ile a botša baapostola ba gagwe gore go be go na le dilo tšeo ba bego ba sa di tsebe le tšeo ba bego ba ka se di tsebe. O itše: “Ga se taba ya lena go tseba dinako goba mehla yeo Tate a e laolago.” (Dit. 1:6, 7; Joh. 16:12) Lega go le bjalo, se ga se bolele gore re leswiswing mabapi le gore tsogo e tlo ba neng.
14. Tsogo ya Jesu e ile ya fapana bjang le ya bao ba ilego ba tsošwa pele ga gagwe?
14 Tsogo e bohlokwa kudu yeo go bolelwago ka yona ka Beibeleng ke ya Jesu. Ge nkabe Jesu a se a ka a tsošwa, re be re ka se be le kholofelo ya go tlo bona baratiwa ba rena ba phela gape. Batho bao ba ilego ba tsošwa bahung pele Jesu a ka tla mo lefaseng, bao ba ilego ba tsošwa ke Eliya le Elisha, ga se ba ka ba phela ka mo go sa felego. Ba ile ba hwa gape gomme ba bola ka lebitleng. Go fapana le bona, Jesu ‘o ile a tsošwa bahung, e bile ga a sa hwa; lehu ga le sa mmuša.’ Ka ge ga bjale a phela legodimong, o phela go iša “mehleng ya neng le neng,” e bile a ka se tsoge a bodile.—Baroma 6:9; Kut. 1:5, 18; Bakol. 1:18; 1 Pet. 3:18.
15. Ke ka baka la’ng Jesu a bitšwa “thakangwaga”?
15 Tsogo ya Jesu ya go tsošetšwa legodimong e bile ya mathomo le e bohlokwa kudu. (Dit. 26:23) Lega go le bjalo, ga se yena a nnoši yo a ilego a tsošwa bahung gore a yo phela legodimong e le sebopiwa sa moya. Jesu o ile a kgonthišetša baapostola ba gagwe bao ba botegago gore ba tlo ya go buša le yena legodimong. (Luka 22:28-30) Ba be ba tla swanelwa ke go hwa pele e le gore ba yo phela legodimong. Ka morago ga moo, go fo swana le Kriste, ba be ba tla tsošwa e le dibopiwa tša moya. Paulo o ngwadile gore “Kriste o tsošitšwe bahung, yena thakangwaga ya bao ba robetšego lehung.” Paulo o ile a tšwela pele ka go bolela gore go tlo ba le bao ba tlago go tsošetšwa go yo phela legodimong. O itše: “Yo mongwe le yo mongwe o phedišwa go ya ka boemo bja gagwe. Thakangwaga ke Kriste, ka morago ga moo ya ba bao e lego ba Kriste nakong ya go ba gona ga gagwe.”—1 Bakor. 15:20, 23.
16. Ke seetša sefe seo re se hwetšago mabapi le nako yeo tsogo ya go tsošetšwa legodimong e bego e tlo thoma ka yona?
16 Mantšu a Paulo a re nea seetša mabapi le tsogo ya go tsošetšwa legodimong gore e be e tla direga neng. E be e tla direga “nakong ya go ba gona ga gagwe.” Ke kgale Dihlatse tša Jehofa di hweditše bohlatse bja go tšwa Mangwalong bjo bo bontšhago gore re phela “nakong ya go ba gona ga [Kriste]” yeo e thomilego ka 1914. Nako yeo e sa dutše e tšwela pele le lehono, le gona lefase le la Sathane le kgauswi le go fedišwa.
17, 18. Go tla direga’ng ka ba bangwe ba batlotšwa nakong ya go ba gona ga Kriste?
17 Beibele e hlalosa ka mo go oketšegilego mabapi le tsogo ya go tsošetšwa legodimong. E re: “Ga re nyake gore le hloke tsebo mabapi le bao ba robalago lehung . . . Ge e ba re dumela gore Jesu o hwile a ba a tsoga, gona le bao ba robetšego lehung . . . Modimo o tla ba bušetša bophelong. . . . Bao gare ga rena ba tla bego ba phela nakong ya go ba gona ga Morena, le gatee re ka se ke ra eta pele bao ba robetšego lehung; gobane Morena o tla theoga legodimong ka mokgoši wa taelo, . . . gomme bao ba hwilego e le barutiwa ba Kriste ba tla tsoga pele. Ka morago ga moo rena ba ba phelago bao ba sa dutšego ba le gona, re tla išwa gotee le bona ka maru go yo gahlana le Morena sebakeng; ka go re’alo ka mehla re tla ba le Morena.”—1 Bathes. 4:13-17.
18 Tsogo ya mathomo, e lego ya go tsošetšwa legodimong, e be e tla direga nengneng ka morago ga gore “go ba gona” ga Kriste go thome. Batlotšwa bao ba tla bego ba phela nakong ya masetlapelo a magolo ba “tla išwa . . . ka maru” legodimong. (Mat. 24:31) Bao ba ‘tlago go išwa’ ka maru legodimong ba ka se “robale . . . lehung” ka kgopolo ya gore ba ka se tšee nako e telele ba hwile. “Ka moka . . . [ba] tla fetošwa, ka nakwana, ka go ponya ga leihlo, nakong ya phalafala ya mafelelo.”—1 Bakor. 15:51, 52.
19. Ke ‘tsogo efe e kaone’ yeo re e letetšego?
19 Lehono, Bakriste ba bantši bao ba botegago ga se batlotšwa e bile ga se ba bitšwa gore ba yo hlankela le Kriste legodimong. Ka gona ba fela pelo ya go tlo bona “letšatši la Jehofa” ge a tla be a fediša lefase le la Sathane. Ga go na motho yo a ka tsebago tlwaa nako yeo bofelo bo tlago ka yona, eupša Beibele e re nea bohlatse bjo bo bontšhago gore bofelo bo kgauswi. (1 Bathes. 5:1-3) Ka morago ga moo, go tla ba le tsogo e nngwe ya bahu bao ba tlago go tsošetšwa go phela lefaseng la paradeise. Bao ba tla bego ba tsošitšwe ba tla phethagala gomme ba se sa hwa gape. Yeo ruri e tla ba e le “tsogo e kaone” go feta ya batho bao ba ilego ba tsošwa bahung nakong e fetilego eupša ka morago ba hwa.—Baheb. 11:35.
20. Ke ka baka la’ng re ka kgodišega gore tsogo ya bahu e tlo direga ka thulaganyo?
20 Re sa bolela ka tsogo ya go tsošetšwa go yo phela legodimong, Beibele e re yo mongwe le yo mongwe o tla tsošwa ka nako ya gagwe. (1 Bakor. 15:23) Le rena re ka kgodišega gore batho bao ba tlago go tsošwa mo lefaseng le bona ba tlo tsošwa ka thulaganyo. Se se ka dira gore re ipotšiše gore: Na bao ba sa tšwago go hwa ba tlo tsošwa mathomong a Pušo ya Kriste ya Mengwaga e Sekete gomme ba amogelwa ke batho bao ba ba tsebago? Na banna ba botegago ba bogologolo bao ba bego ba na le bokgoni bja go etelela batho ba Modimo pele, ba tla tsošwa pele e le gore ba tle ba hlahle batho ba Modimo lefaseng le lefsa? Go thwe’ng ka batho bao ba sa kago ba hlankela Jehofa? Ba tla tsošwa neng le gona kae? Re ka ipotšiša dipotšišo tše dintši. Eupša ga go hlokagale gore re ikopiše hlogo ka go ipotšiša dipotšišo tše gona bjale. Go kaone gore rena re no letela Jehofa. Re ka tshepa gore e tlo ba nako e thabišago go bona ka tsela yeo Jehofa a tlago go dira dilo ka yona.
21. Wena o na le kholofelo efe ka tsogo ya bahu?
21 Ge re sa dutše re letetše Jehofa, re swanetše go tiiša tumelo ya rena go yena. A diriša Kriste, o re tshepišitše gore bahu bao ba lego ka mogopolong wa gagwe ba tla tsošwa. (Joh. 5:28, 29; 11:23) Go bontšha gore Jehofa Modimo o tlo tsoša bahu, Jesu o kile a bolela gore Aborahama, Isaka le Jakobo “ba a phela go [Jehofa].” (Luka 20:37, 38) Go molaleng gore re na le mabaka a mantši a go bolela go swana le Paulo yo a itšego: “Ke na le kholofelo go Modimo . . . ya gore go tla ba le tsogo.”—Dit. 24:15.